
LIETUVOS RESPUBLIKOS SUSISIEKIMO MINISTRAS

ĮSAKYMAS
DĖL EUROPOS INFRASTRUKTŪROS TINKLŲ PRIEMONĖS TRANSPORTO IR TELEKOMUNIKACIJŲ SEKTORIŲ PROJEKTAMS ĮGYVENDINTI LIETUVOS RESPUBLIKOJE ADMINISTRAVIMO TAISYKLIŲ PATVIRTINIMO

2016 m. spalio 25 Nr. 3-353(1.5 E)
Vilnius


Vadovaudamasis Lietuvos Respublikos Vyriausybės 2014 m. spalio 15 d. nutarimo Nr. 1102 „Dėl Europos infrastruktūros tinklų priemonės įgyvendinimo Lietuvos Respublikoje“ 2.1 papunkčiu ir įgyvendindamas 2013 m. gruodžio 11 d. Europos Parlamento ir Tarybos reglamento (ES) Nr. 1316/2013, kuriuo sukuriama Europos infrastruktūros tinklų priemonė ir iš dalies keičiamas Reglamentas (ES) Nr. 913/2010 bei panaikinami reglamentai (EB) Nr. 680/2007 ir (EB) Nr. 67/2010, 2013 m. gruodžio 11 d. Europos Parlamento ir Tarybos reglamento (ES) Nr. 1315/2013 dėl Sąjungos transeuropinio transporto tinklo plėtros gairių, kuriuo panaikinamas Sprendimas Nr. 661/2010/ES, nuostatas,
t v i r t i n u Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisykles (pridedama). 

PATVIRTINTA
Lietuvos Respublikos susisiekimo 
ministro 2016 m. spalio 25 d. įsakymu 
Nr. 3-353(1.5 E)
(Lietuvos Respublikos susisiekimo 
ministro 2021 m. birželio 21 d. 
įsakymo Nr. 3-324 redakcija)


EUROPOS INFRASTRUKTŪROS TINKLŲ PRIEMONĖS TRANSPORTO IR TELEKOMUNIKACIJŲ SEKTORIŲ PROJEKTAMS ĮGYVENDINTI LIETUVOS RESPUBLIKOJE ADMINISTRAVIMO TAISYKLĖS 

I SKYRIUS
BENDROSIOS NUOSTATOS

1. Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklės (toliau – Taisyklės) nustato Europos infrastruktūros tinklų priemonės (toliau – EITP) lėšomis finansuojamų bendro intereso transporto ir telekomunikacijų sektorių projektų planavimo, jų vykdymo ir priežiūros tvarką bei funkcijų, teisių ir atsakomybės pasiskirstymą tarp institucijų, atsakingų už EITP finansinės paramos panaudojimo kontrolę, paramos gavėjų ir kitų subjektų. 
2. EITP finansinės paramos finansuojamos sritys ir projektų tinkamumas ją gauti, atsakingos institucijos yra nustatyti 2013 m. gruodžio 11 d. Europos Parlamento ir Tarybos reglamento (ES) Nr. 1316/2013, kuriuo sukuriama Europos infrastruktūros tinklų priemonė ir iš dalies keičiamas Reglamentas (ES) Nr. 913/2010 bei panaikinami reglamentai (EB) Nr. 680/2007 ir (EB) Nr. 67/2010, ir susijusių 2013 m. gruodžio 11 d. Europos Parlamento ir Tarybos reglamento (ES) Nr. 1315/2013 dėl Sąjungos transeuropinio transporto tinklo plėtros gairių, kuriuo panaikinamas Sprendimas 
Nr. 661/2010/ES, 2014 m. kovo 11 d. Europos Parlamento ir Tarybos reglamento (ES) Nr. 283/2014 dėl gairių dėl transeuropinių tinklų telekomunikacijų infrastruktūros srityje, kuriuo panaikinamas Sprendimas Nr. 1336/97/EB, 2018 m. liepos 18 d. Europos Parlamento ir Tarybos reglamento 
(ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012, EITP transporto ar telekomunikacijų sektoriaus kvietimų teikti EITP projektų paraiškas gauti EITP finansavimą (toliau – EITP projekto paraiška, EITP projektų paraiškos) ir Lietuvos Respublikos Vyriausybės 2014 m. spalio 15 d. nutarimo Nr. 1102 „Dėl Europos infrastruktūros tinklų priemonės įgyvendinimo Lietuvos Respublikoje“ (toliau – Nutarimas Nr. 1102) nuostatose.
3. Transporto arba telekomunikacijų sektoriaus projektas Taisyklėse suprantamas kaip projekto, dėl kurio tarp paramos gavėjo ar projekto koordinatoriaus ir kvietime teikti EITP projektų paraiškas nurodytos Europos Komisijos vykdomosios įstaigos arba generalinio direktorato[footnoteRef:1] (toliau – EK įstaiga) pasirašytas susitarimas dėl EITP finansinės paramos skyrimo projektui įgyvendinti sąlygų (toliau – dotacijos susitarimas), nacionalinė dalis, už kurios įgyvendinimą atsakingi Lietuvos Respublikoje registruoti juridiniai asmenys ir (arba) kuriai įgyvendinti dotacijos susitarime Lietuvos Respublikai numatytas EITP finansavimas.  [1:  Iki 2021 m. kovo 31 d. Inovacijų ir tinklų programų vykdomoji įstaiga (angl. Innovation and Network Executive Agency, INEA); nuo 2021 m. balandžio 1 d. transporto sektoriaus projektams – Europos klimato, infrastruktūros ir aplinkos vykdomoji įstaiga (angl. European Climate, Infrastructure and Environment Executive Agency, CINEA); nuo 2021 m. balandžio 1 d. telekomunikacijų sektoriaus projektams – Sveikatos ir skaitmeninės ekonomikos vykdomoji įstaiga (angl. Health and Digital Executive Agency, HaDEA); programos paramos projektams – už atitinkamą politikos sritį atsakingas Europos Komisijos generalinis direktoratas.] 

4. Taisyklėse vartojamos sąvokos suprantamos taip, kaip jos apibrėžtos ir (arba) vartojamos Taisyklių 2 punkte nurodytuose teisės aktuose. 

II SKYRIUS
FINANSUOJAMOS SRITYS

5. Pagrindiniai bendro intereso projektų, kaip jie apibrėžti Reglamento Nr. 1316/2013 2 straipsnio 1 punkte (toliau – projektas), reikalavimai siekiant gauti EITP finansinę paramą:
5.1. transporto sektoriuje EITP finansinė parama skiriama veikloms, kurios prisideda prie projektų įgyvendinimo, ir pagalbinėms veikloms pagal Reglamento (ES) Nr. 1315/2013 ir Reglamento (ES) Nr. 1316/2013 reikalavimus, kurios atitinka EITP transporto sektoriaus kvietime teikti EITP projektų paraiškas, viešai skelbiamame EK įstaigos ir koordinuojančiosios institucijos interneto svetainėse, nurodytas sąlygas; 
5.2. telekomunikacijų sektoriuje EITP finansinė parama skiriama veikloms, kurios prisideda prie projektų įgyvendinimo, ir pagalbinėms veikloms pagal Reglamento (ES) Nr. 283/2014 ir Reglamento (ES) Nr. 1316/2013 reikalavimus, kurios atitinka EITP telekomunikacijų sektoriaus kvietime teikti EITP projektų paraiškas, viešai skelbiamame EK įstaigos ir koordinuojančiosios institucijos interneto svetainėse, nurodytas sąlygas.
6. Sprendimą dėl konkretaus projekto finansavimo EITP lėšomis ir dotacijos susitarimo pasirašymo priima Europos Komisija, įvertinusi pateiktą EITP projekto paraišką.

III SKYRIUS
KOORDINUOJANČIOJI INSTITUCIJA, ADMINISTRUOJANČIOJI INSTITUCIJA, PARAIŠKOS TEIKĖJAI, PARAMOS GAVĖJAI IR PROJEKTO VYKDYTOJAI

7. Lietuvos Respublikos susisiekimo ministerija (toliau – Susisiekimo ministerija) – EITP transporto ir telekomunikacijų sektorių projektus koordinuojančioji institucija. VšĮ Centrinė projektų valdymo agentūra – transporto ir telekomunikacijų sektoriaus projektus administruojančioji institucija.
8. Subjektais, galinčiais teikti EITP projekto paraišką gauti EITP finansinę paramą (toliau – paraiškos teikėjas), paramos gavėjais ir (arba) projekto vykdytojais transporto sektoriuje gali būti: 
8.1. geležinkelių transporto projektų – AB „LTG Infra“, Lietuvos transporto saugos administracija; 
8.2. vandens transporto projektų – VĮ Klaipėdos valstybinio jūrų uosto direkcija, VĮ Vidaus vandens kelių direkcija, Lietuvos transporto saugos administracija;
8.3. kelių transporto projektų – VĮ Lietuvos automobilių kelių direkcija, Lietuvos transporto saugos administracija, VšĮ Transporto kompetencijų agentūra;
8.4. oro transporto projektų – VĮ Lietuvos oro uostai, VĮ „Oro navigacija“, Lietuvos transporto saugos administracija;
8.5. kiti Reglamento (ES) Nr. 1316/2013 9 straipsnyje nurodytas sąlygas atitinkantys subjektai. 
9. Telekomunikacijų sektoriaus paraiškos teikėjais, paramos gavėjais ir (arba) projekto vykdytojais gali būti Reglamento (ES) Nr. 1316/2013 9 straipsnyje nurodytas sąlygas atitinkantys subjektai, kurių teikiamas EITP projektų paraiškas patvirtins koordinuojančioji institucija. 
10. Jeigu transporto ir telekomunikacijų sektoriuose yra keli paraiškos teikėjai, jie paskiria projekto koordinatorių, kuris rengs ir teiks EITP projekto paraišką, taip pat įgyvendinant projektą vykdys projekto koordinatoriaus funkcijas. Projekto koordinatoriumi gali būti paskirtas subjektas, atitinkantis Taisyklių 8 ir 9 punktuose nurodytas sąlygas. 
11. EITP projektų paraiškos rengiamos ir teikiamos vadovaujantis atitinkamame kvietime teikti EITP projektų paraiškas, viešai skelbiamame EK įstaigos ir koordinuojančiosios institucijos interneto svetainėse, nurodytomis sąlygomis. Kvietimo teikti EITP projektų paraiškas ir paramos skyrimo sąlygas nustato Europos Komisija pagal įgyvendinimo aktais patvirtintas daugiametes ir metines darbo programas. Kvietime teikti EITP projektų paraiškas nustatomas EITP projektų paraiškų pateikimo EK įstaigai terminas. Visi Taisyklių IV–VI skyriuose nurodyti dokumentai ir informacija pateikiami raštu, siunčiami elektroniniu paštu ar kitomis ryšio priemonėmis, jeigu kitaip nenustatyta kvietime teikti EITP projektų paraiškas ar dotacijos susitarime. 
12. EITP telekomunikacijų sektoriui taikoma Reglamento (ES) Nr. 1316/2013 10 straipsnyje nurodyto kvietimo teikti EITP projektų paraiškas (toliau – bendrasis kvietimas) procedūra. EITP transporto sektoriui taikomos bendrojo kvietimo ir Reglamento (ES) Nr. 1316/2013 11 straipsnyje nurodyto kvietimo, susijusio su lėšomis, pervedamomis iš Sanglaudos fondo transporto sektoriui (toliau – specialusis kvietimas), procedūros. 

IV SKYRIUS
EITP PROJEKTO PARAIŠKOS RENGIMAS IR TEIKIMAS PAGAL BENDROJO IR SPECIALIOJO KVIETIMO PROCEDŪRAS

13. Paraiškos teikėjas rengia ir teikia EITP projekto paraišką vadovaudamasis atitinkamai bendrojo ar specialiojo kvietimo sąlygomis. EITP projekto paraiška rengiama, teikiama ir projektas įgyvendinamas pagal specialiojo kvietimo procedūrą, kai, vadovaujantis Reglamento (ES) Nr. 1316/2013 9 straipsnio 1 dalimi, EITP projekto paraišką teikia viena ar kelios valstybės narės ir kai paskirti projekto vykdytojas ir (arba) projekto koordinatorius.
14. Dėl valstybės iždo sąskaitos finansinių rekvizitų formos, kurioje nurodomi Lietuvos Respublikos valstybės iždo sąskaitos (toliau – valstybės iždo sąskaita), į kurią turi būti pervedamos EITP lėšos, duomenys, paraiškos teikėjas tiesiogiai kreipiasi į koordinuojančiąją instituciją paraiškos rengimo metu.
15. Kai paraiška teikiama pagal bendrąjį kvietimą:
15.1. paraiškos teikėjas privalo informuoti koordinuojančiąją ir administruojančiąją institucijas apie planuojamą teikti paraišką kuo anksčiau, bet ne vėliau kaip prieš 1 mėnesį iki galutinio EITP paraiškos pateikimo EK įstaigai termino; 
15.2. paraiškos teikėjas parengia EITP projekto preliminarią paraišką ir teikia administruojančiajai institucijai įvertinti ne vėliau kaip prieš 1 mėnesį iki galutinio EITP paraiškos pateikimo EK įstaigai termino; pateikus EITP projekto preliminarią paraišką vėliau, nei nustatytas terminas, administruojančioji ir koordinuojančioji institucijos turi teisę atsisakyti ją vertinti ir tvirtinti;
15.3. administruojančioji institucija patikrina EITP projekto preliminarios paraiškos atitiktį bendrojo kvietimo reikalavimams, įsitikina, kad EITP projekto preliminarioje paraiškoje yra nurodyta valstybės iždo sąskaita, skirta EITP lėšoms, ir, jei nenustato trūkumų, ne vėliau kaip per 10 darbo dienų nuo EITP projekto preliminarios paraiškos gavimo dienos elektroninių ryšių priemonėmis pateikia paraiškos teikėjo ir koordinuojančiosios institucijos atsakingiems asmenims pritarimą EITP projekto preliminariai paraiškai.
16. Kai paraiška teikiama pagal specialųjį kvietimą:
16.1. paraiškos teikėjas ne vėliau kaip per 10 darbo dienų nuo specialiojo kvietimo viešo paskelbimo EK įstaigos interneto svetainėje dienos pateikia koordinuojančiajai institucijai esminę informaciją apie planuojamą įgyvendinti projektą (t. y. projekto esmę, tikslus, veiklą, veiksmus, parengtumą, vertę, numatomus finansavimo šaltinius, projekto veiksmų įgyvendinimo terminus ir kt.) pagal specialiojo kvietimo sąlygas; koordinuojančioji institucija ne vėliau kaip per 5 darbo dienas nuo esminės informacijos apie planuojamą įgyvendinti projektą gavimo dienos informuoja paraiškos teikėją apie pritarimą planuojamam įgyvendinti EITP projektui arba teikia motyvuotą atsisakymą pritarti;
16.2. koordinuojančiajai institucijai pritarus planuojamam įgyvendinti EITP projektui, paraiškos teikėjas parengia EITP projekto preliminarią paraišką ir teikia koordinuojančiajai institucijai įvertinti ne vėliau kaip prieš 2 mėnesius iki galutinio EITP projekto paraiškos pateikimo EK įstaigai termino; koordinuojančioji institucija ne vėliau kaip per 5 darbo dienas nuo dokumentų gavimo dienos įvertina iš paraiškos teikėjo gautos EITP projekto preliminarios paraiškos atitiktį Europos Sąjungos, Lietuvos Respublikos teisės aktams ir transporto sektoriaus plėtros strateginėms kryptims; 
16.3. įvertinusi EITP projekto preliminarią paraišką ir nustačiusi trūkumų, koordinuojančioji institucija ne vėliau kaip per 3 darbo dienas apie įvertinimo rezultatus informuoja paraiškos teikėją ir nurodo ne ilgesnį kaip 5 darbo dienų terminą, per kurį turi būti pateikta patikslinta EITP projekto preliminari paraiška; 
16.4. įvertinusi EITP projekto preliminarią paraišką ir nenustačiusi trūkumų, koordinuojančioji institucija ne vėliau kaip per 3 darbo dienas EITP projekto preliminarią paraišką pateikia administruojančiajai institucijai ir apie tai informuoja paraiškos teikėją;
16.5. administruojančioji institucija patikrina EITP projekto preliminarios paraiškos atitiktį specialiojo kvietimo reikalavimams, įsitikina, kad EITP projekto preliminarioje paraiškoje nurodyta valstybės iždo sąskaita, skirta EITP lėšoms, ir, jei nenustato trūkumų, ne vėliau kaip per 10 darbo dienų nuo EITP projekto preliminarios paraiškos  gavimo dienos elektroninių ryšių priemonėmis pateikia paraiškos teikėjo ir koordinuojančiosios institucijos atsakingiems asmenims pritarimą EITP projekto preliminariai paraiškai.
17. Nustačiusi, kad EITP projekto preliminari paraiška neatitinka bendrojo ar specialiojo kvietimo reikalavimų, administruojančioji institucija ne vėliau kaip per 3 darbo dienas apie tai informuoja paraiškos teikėją ir koordinuojančiąją instituciją ir nurodo ne ilgesnį kaip 5 darbo dienų terminą, per kurį turi būti pateikta patikslinta EITP projekto preliminari paraiška. 
18. Paraiškos teikėjas, atsižvelgdamas į administruojančiosios institucijos atsiųstą informaciją apie EITP projekto preliminarios paraiškos trūkumus, per administruojančiosios institucijos nustatytą terminą pateikia administruojančiajai institucijai patikslintą EITP projekto preliminarią paraišką. EITP projekto preliminariai paraiškai negali būti pritarta, jeigu nėra ištaisyti administruojančiosios institucijos nustatyti trūkumai. 
19. Jeigu administruojančioji institucija nustato, kad EITP projekto preliminari paraiška atitinka bendrojo ar specialiojo kvietimo reikalavimus, tačiau turi techninio, redakcinio pobūdžio klaidų ar kitų trūkumų, nesusijusių su atitiktimi bendrojo ar specialiojo kvietimo reikalavimams, ji gali pritarti EITP projekto preliminariai paraiškai su sąlyga (-omis), kurią (-ias) paraiškos teikėjas privalo įvertinti ir atitinkamai paraišką patikslinti.
20. Jeigu administruojančioji institucija EITP projekto preliminariai paraiškai pritarė su sąlyga (-omis), kurią (-ias) paraiškos teikėjas privalo įvertinti ir atitinkamai paraišką patikslinti, paraiškos teikėjas nė vėliau kaip per 3 darbo dienas patikslina preliminarią paraišką ir teikia ją koordinuojančiajai ir administruojančiajai institucijoms. 
21. Koordinuojančioji institucija ne vėliau kaip per 3 darbo dienas nuo administruojančiosios institucijos pritarimo EITP projekto preliminariai paraiškai gavimo dienos arba nuo paraiškos teikėjo pateiktos patikslintos EITP projekto preliminarios paraiškos gavimo dienos, vadovaudamasi kvietimo teikti EITP projektų paraiškas reikalavimais, patvirtina EITP projekto preliminarią paraišką ir apie tai informuoja paraiškos teikėją ir administruojančiąją instituciją. Paraiškos teikėjas EITP projekto paraišką teikia EK įstaigai. 

V SKYRIUS
EITP PROJEKTO PARAIŠKOS RENGIMAS, TEIKIMAS IR PROJEKTŲ ĮGYVENDINIMAS PAGAL SPECIALIOJO KVIETIMO PROCEDŪRĄ, KAI EITP PROJEKTO PARAIŠKĄ TEIKIA VALSTYBĖS NARĖS PASKIRTI PROJEKTO VYKDYTOJAS IR (ARBA) PROJEKTO KOORDINATORIUS 

22. Jeigu, vadovaujantis Reglamento (ES) Nr. 1316/2013 9 straipsnio 1 dalimi, pagal specialiojo kvietimo procedūrą EITP projekto paraišką teikia viena ar kelios valstybės narės, paramos gavėja yra Susisiekimo ministerija arba paramos gavėjomis yra Susisiekimo ministerija kartu su kitų valstybių narių kompetentingomis institucijomis. Tokiu atveju Susisiekimo ministerija gali pavesti vykdyti visas arba dalį Taisyklėse nurodytų paramos gavėjo projekto įgyvendinimo funkcijų projekto vykdytojui, įskaitant EITP projekto preliminarios paraiškos parengimą. Taisyklių IV skyriuje nustatyta tvarka gavusi administruojančiosios institucijos pritarimą EITP projekto preliminariai paraiškai, Susisiekimo ministerija pasirašo EITP projekto paraišką. Pasirašytą EITP projekto paraišką Susisiekimo ministerija arba projekto vykdytojas, jeigu paskirtas, teikia EK įstaigai. Projekto vykdytojas, jeigu paskirtas, nurodomas EITP projekto paraiškoje ir dotacijos susitarime, kurį pasirašo Susisiekimo ministerija ir EK įstaiga. Susisiekimo ministerija projekto vykdytojui pateikia EITP projekto paraiškos ir dotacijos susitarimo kopijas. 
23. Jeigu Taisyklių 22 punkte nurodyta paramos gavėja – Susisiekimo ministerija – kartu su kitų valstybių narių kompetentingomis institucijomis paskiria projekto koordinatorių, Susisiekimo ministerija projekto vykdytojui paveda parengti EITP projekto preliminarios paraiškos dalį, kurioje numatytos veiklos bus įgyvendinamos Lietuvos Respublikos teritorijoje. Taisyklių IV skyriuje nustatyta tvarka gavęs administruojančiosios institucijos pritarimą EITP projekto preliminarios paraiškos daliai, kurioje numatytos veiklos bus įgyvendinamos Lietuvos Respublikos teritorijoje, projekto vykdytojas pateikia paraiškos dalį projekto koordinatoriui (kai projekto koordinatorius pats nerengia EITP projekto preliminarios paraiškos). Projekto koordinatorius, prireikus apibendrinęs iš kitų paramos gavėjų (valstybių narių kompetentingų institucijų) gautą informaciją, EITP projekto preliminarią paraišką teikia Susisiekimo ministerijai (paramos gavėjai) pasirašyti ir patvirtinti projekto vykdytoją. Susisiekimo ministerija ne vėliau kaip per 5 darbo dienas nuo dokumentų gavimo dienos pasirašo EITP projekto paraišką, patvirtina projekto vykdytoją ir apie tai informuoja projekto koordinatorių, projekto vykdytoją ir administruojančiąją instituciją. Projekto koordinatorius EITP projekto paraišką teikia EK įstaigai. Projekto koordinatorius pateikia Susisiekimo ministerijai ir projekto vykdytojui dotacijos susitarimo kopiją. 
24. Jeigu Taisyklių 23 punkte nustatyta tvarka paskiriamas projekto koordinatorius, jis, gavęs Susisiekimo ministerijos (paramos gavėjos) pasirašytą įgaliojimą (pagal dotacijos susitarimo projekto priede nustatytą formą), pasirašo dotacijos susitarimą. Projekto koordinatorius teikia Taisyklių 
VI skyriuje nurodytus privalomus teikti dokumentus EK įstaigai, inter alia, ataskaitas, prašymą atlikti tarpinį mokėjimą, prašymą atlikti galutinį mokėjimą (išmokėti likutį) kartu su galutine finansine ataskaita ir kita su projekto įgyvendinimu susijusia dokumentacija, įskaitant projekto koordinatoriaus lėšomis parengtą nepriklausomo audito išvadą su auditoriaus sertifikatu (jeigu kitaip nenumatyta dotacijos susitarime). Tarp Susisiekimo ministerijos (paramos gavėjos), projekto koordinatoriaus ir (arba) projekto vykdytojo gali būti sudaromi atskiri susitarimai dėl specialiųjų Taisyklėse ir dotacijos susitarime nenumatytų su projekto įgyvendinimu susijusių sąlygų. 
25. Jeigu Taisyklių 22 ir 23 punktuose nustatyta tvarka paskiriami projekto vykdytojas ir (arba) projekto koordinatorius, Taisyklių VI–XI skyrių nuostatos taikomos tiek, kiek tai neprieštarauja šio skyriaus nuostatoms ir esmei. 
26. Jeigu, vadovaujantis Reglamento (ES) Nr. 1316/2013 9 straipsniu, pagal specialiojo kvietimo procedūrą EITP projekto paraišką teikia kiti, nei numatyta Taisyklių 22 punkte, asmenys ir yra paskiriami projekto vykdytojas ir (arba) koordinatorius, Taisyklių IV skyriaus nuostatos taikomos tiek, kiek tai neprieštarauja šio punkto nuostatoms ir esmei. Šiame punkte nurodytų asmenų statusas nurodomas EITP projekto paraiškoje, o teisės, pareigos ir funkcijos nustatomos dotacijos susitarime. 

VI SKYRIUS
PROJEKTŲ ĮGYVENDINIMAS IR PRIEŽIŪRA

Projektų įgyvendinimas

27. Paraiškos teikėjas, parengęs ir pateikęs EITP projekto paraišką pagal bendrojo arba specialiojo kvietimo procedūrą, ir koordinuojančioji institucija dėl konkretaus projekto finansavimo EITP lėšomis informuojami Reglamento (ES) Nr. 1316/2013 18 straipsnyje nustatyta tvarka. Koordinuojančioji institucija, gavusi iš EK įstaigos informaciją apie patvirtintą EITP projekto paraišką, informuoja administruojančiąją instituciją elektroniniu paštu per 5 darbo dienas nuo tokios informacijos gavimo.
28. Paramos gavėjas (arba projekto vykdytojas, jeigu paskirtas), vadovaudamasis Taisyklių, kitų Europos Sąjungos ir Lietuvos Respublikos teisės aktų bei dotacijos susitarimo sąlygų nuostatomis, įgyvendina projektus, užtikrina, kad tinkamai ir laiku būtų įgyvendinti dotacijos susitarime numatyti veiklos tikslai, įvykdyti uždaviniai ir atlikti veiksmai, tinkamai atliktos paramos gavėjo (arba projekto vykdytojo, jeigu paskirtas) pareigos ir funkcijos.
29. Paramos gavėjas (projekto vykdytojas arba projekto koordinatorius, jeigu paskirtas), pagal kompetenciją papildęs EK įstaigos parengtą nustatytos formos dotacijos susitarimo projektą, raštu arba elektroniniu paštu pateikia jį derinti koordinuojančiajai ir administruojančiajai institucijoms ir nurodo ne trumpesnį kaip 5 darbo dienų terminą dotacijos susitarimo projektui suderinti. Dotacijos susitarimo projektas koordinuojančiajai ir administruojančiajai institucijoms gali būti teikiamas derinti lygiagrečiai. Suderinus dotacijos susitarimo projektą, paramos gavėjas (arba projekto koordinatorius, jeigu paskirtas) pasirašo dotacijos susitarimą ir teikia jį EK įstaigai. Paramos gavėjas (arba projekto koordinatorius, jeigu paskirtas) dotacijos susitarimo kopiją teikia koordinuojančiajai ir administruojančiajai institucijoms per 20 darbo dienų nuo jo pasirašymo.
30. Atsižvelgdamas į pasirašyto dotacijos susitarimo nuostatas, paramos gavėjas (arba projekto vykdytojas, jeigu paskirtas) su administruojančiąja institucija pasirašo projekto įgyvendinimo sutartį. Paramos gavėjas vidaus teisės aktu paskiria projekto vykdytoją ne vėliau kaip per 30 dienų nuo informacijos apie pasirašytą dotacijos susitarimą gavimo iš EK įstaigos dienos. Projekto vykdytoju gali būti paskirtas tik dotacijos susitarime nurodytas subjektas. Jeigu projekto vykdytoju skiriamas subjektas nėra nurodytas dotacijos susitarime, tokiam paskyrimui būtinas EK įstaigos ir projekto koordinatoriaus, jeigu paskirtas, rašytinis pritarimas.
31. Administruojančioji institucija tvirtina dokumentų formas, kurias paramos gavėjas (arba projekto vykdytojas, jeigu paskirtas) privalo teikti pagal projekto įgyvendinimo sutartį. 
32. Administruojančioji institucija, gavusi pasirašyto dotacijos susitarimo kopiją, parengia projekto įgyvendinimo sutarties, kurioje nustatomos visos šalių teisės ir pareigos vykdant projektą ir išmokant EITP finansavimo lėšas, viešųjų pirkimų dokumentų derinimo ir viešųjų pirkimų vykdymo reikalavimai, atsiskaitymo už patirtas išlaidas ir įgyvendintas veiklas formos ir jų teikimo periodiškumas, netinkamai panaudotų lėšų susigrąžinimo tvarka ir kitos projekto įgyvendinimo ir administravimo sąlygos, projektą ir per 20 darbo dienų nuo pasirašyto dotacijos susitarimo kopijos gavimo dienos pateikia jį derinti paramos gavėjui (arba projekto vykdytojui, jeigu paskirtas).
33. Administruojančioji institucija, suderinusi projekto įgyvendinimo sutarties projektą, pasirašo sutarties 2 egzempliorius ir išsiunčia juos pasirašyti paramos gavėjui (arba projekto vykdytojui, jeigu paskirtas). Projekto įgyvendinimo sutartį pasirašius abiem šalims, laikoma, kad projekto įgyvendinimo sutartis sudaryta.
34. Paramos gavėjas (arba projekto vykdytojas, jeigu paskirtas), kuris dotacijos susitarimą pasirašė iki Taisyklių įsigaliojimo, administruojančiajai institucijai raštu teikia informaciją apie projektų įgyvendinimo eigą pasibaigus kiekvienam metų ketvirčiui ne vėliau kaip per 10 darbo dienų. Administruojančioji institucija, pasibaigus kiekvienam metų ketvirčiui, ne vėliau kaip per 15 darbo dienų teikia koordinuojančiajai institucijai apibendrintą informaciją apie Europos Komisijos patvirtintų projektų įgyvendinimo eigą.
35. Paramos gavėjas (arba projekto vykdytojas, jeigu paskirtas), įgyvendindamas projektą, privalo darbo tvarka (elektroniniu paštu) informuoti administruojančiąją instituciją apie galimus projekto įgyvendinimo grafiko ar dotacijos susitarime nurodytų veiksmų, taip pat biudžeto pakeitimus (įskaitant ir biudžeto pakeitimus, dėl kurių nėra reikalingas dotacijos susitarimo keitimas).
Punkto pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

36. Paaiškėjus, kad dėl aplinkybių, kurių nebuvo galima numatyti rengiant projekto paraišką, negalima pasiekti projekte numatytų tikslų pagal dotacijos susitarime nustatytas sąlygas, dotacijos susitarimas gali būti keičiamas dotacijos susitarime nustatyta tvarka ir sąlygomis. Paramos gavėjas (arba projekto vykdytojas, jeigu paskirtas) nedelsdamas darbo tvarka (elektroniniu paštu) informuoja administruojančiąją instituciją apie inicijuotus dotacijos susitarimo pakeitimus ir jų priežastis, tačiau šių pakeitimų administruojančioji institucija nevertina ir išvados dėl jų nerengia.
Punkto pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

37.  Paramos gavėjas (arba projekto vykdytojas, jeigu paskirtas) pateikia koordinuojančiajai ir administruojančiajai institucijoms su EK įstaiga suderintų ir pasirašytų dotacijos susitarimo pakeitimo dokumentų (jeigu jų nepateikia EK įstaiga) kopijas per 5 darbo dienas nuo jų pasirašymo. Įvertinusi dotacijos susitarimo pakeitimus, administruojančioji institucija, jei reikia, inicijuoja projekto įgyvendinimo sutarties pakeitimus mutatis mutandis vadovaudamasi Taisyklių 32 ir 33 punktuose nustatytomis sąlygomis. 
Punkto pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

38. Neteko galios nuo 2023-06-02
Punkto naikinimas:
Nr. 3-283,
2023-06-01,
paskelbta TAR 2023-06-01, i. k. 2023-10846        

39. Neteko galios nuo 2023-06-02
Punkto naikinimas:
Nr. 3-283,
2023-06-01,
paskelbta TAR 2023-06-01, i. k. 2023-10846        

40. Susirašinėjimo dėl projektų įgyvendinimo ir su tuo susijusiuose dokumentuose turi būti nurodomi projekto pavadinimas, numeris ir pagal dotacijos susitarimą įgyvendinamo veiksmo numeris.

Projektų išlaidos

41. Paramos gavėjas (arba projekto vykdytojas, jeigu paskirtas) EITP lėšas privalo naudoti ir administruoti dotacijos susitarimo ir projekto įgyvendinimo sutartyje nustatyta tvarka ir visas projekto išlaidas finansuoti EITP finansinės paramos ir nacionalinio finansavimo lėšomis (valstybės biudžeto bendrojo finansavimo ir (arba) paramos gavėjo arba projekto vykdytojo, jeigu paskirtas, nuosavų lėšų), taip pat atitinkamai išlaikyti dotacijos susitarime nustatytą procentinį Europos Sąjungos ir nacionalinio finansavimo lėšų santykį.
42. Europos Komisijai priėmus sprendimą dėl projekto finansavimo ir pasirašius dotacijos susitarimą, EITP lėšų dalis į dotacijos susitarime nurodytą valstybės iždo sąskaitą arba projekto koordinatoriaus banko sąskaitą (jeigu projekto koordinatorius yra ne Lietuvos Respublikoje registruotas juridinis asmuo arba projekto koordinatorius yra Lietuvos Respublikoje registruotas juridinis asmuo, o projekto partneris (-iai) yra ne Lietuvos Respublikoje registruotas (-i) juridinis (-iai) asmuo (-enys) pervedama dotacijos susitarimo nustatyta tvarka. 
43. Projekto koordinatorius, kuris yra ne Lietuvos Respublikoje registruotas juridinis asmuo, dotacijos susitarime nurodytą EITP lėšų dalį, skirtą Lietuvos Respublikos teritorijoje numatytoms veikloms įgyvendinti, perveda į valstybės iždo sąskaitą ne vėliau kaip per 3 darbo dienas nuo EITP lėšų dalies gavimo į projekto koordinatoriaus banko sąskaitą dienos. 
44. Projekto koordinatorius, kuris yra Lietuvos Respublikoje registruotas juridinis asmuo, o projekto partneris (-iai) yra ne Lietuvos Respublikoje registruotas (-i) juridinis (-iai) asmuo (-enys), gavęs EITP lėšas į institucijos banko sąskaitą, išmoka užsienio projekto partneriui (-iams) tenkančią lėšų dalį, o Lietuvos projekto partneriui (-iams) ir projekto koordinatoriui tenkančią lėšų dalį perveda į valstybės iždo sąskaitą. 
45. Valstybės iždo departamentas apie į valstybės iždo sąskaitą pervestą EITP lėšų dalį per 3 darbo dienas raštu informuoja koordinuojančiąją ir administruojančiąją institucijas ir pateikia valstybės iždo sąskaitos išrašą. 
46. Projekto išlaidos gali būti apmokamos taikant avanso, sąskaitų apmokėjimo ir išlaidų kompensavimo būdus. Projekto lėšų išmokėjimo tvarka nustatoma projekto įgyvendinimo sutartyje ir, jeigu reikia, papildomuose koordinuojančiosios institucijos, administruojančiosios institucijos ir paramos gavėjo (arba projekto vykdytojo, jeigu paskirtas) susitarimuose.
47. Paramos gavėjas (arba projekto vykdytojas, jeigu paskirtas) privalo patikrinti kiekvieną rangovo (paslaugų teikėjo ar prekių tiekėjo) pateiktą sąskaitą, jos atitiktį rangos, paslaugų teikimo ar prekių tiekimo sutarties sąlygoms, kitus susijusius dokumentus, patikrinti ir priimti atliktus darbus, suteiktas paslaugas ar pateiktas prekes, taip pat teisės aktų nustatyta tvarka užtikrinti, kad viešojo pirkimo–pardavimo sutartis, pagal kurias patirtos išlaidos yra deklaruojamos, vykdantiems tiekėjams, subtiekėjams, ūkio subjektams, kurių pajėgumais tiekėjai remiasi, prekių (įskaitant jų sudedamąsias dalis, pakuotę) gamintojams netaikomos Lietuvos Respublikoje įgyvendinamos tarptautinės sankcijos, kaip tai apibrėžta Lietuvos Respublikos tarptautinių sankcijų įstatyme.  Paramos gavėjas (arba projekto vykdytojas, jeigu paskirtas) yra atsakingas už tinkamų ir netinkamų finansuoti išlaidų atskyrimą, lėšų apmokėjimą sutartyse su tiekėjais ir (ar) rangovais nustatytomis sąlygomis bei visų patirtas išlaidas ir apmokėjimą įrodančių dokumentų saugojimą Taisyklėse bei dotacijos susitarimuose numatyta tvarka. Projekto įgyvendinimo sutarties nustatyta tvarka atsiskaitydamas už patirtas išlaidas ir įgyvendintas veiklas paramos gavėjas (arba projekto vykdytojas, jeigu paskirtas) privalo pateikti visų tinkamas išlaidas pagrindžiančių dokumentų kopijas. Administruojančiosios institucijos prašymu (įskaitant, bet neapsiribojant tais atvejais, kai išlaidos deklaruojamos sąskaitų apmokėjimo būdu) paramos gavėjas (arba projekto vykdytojas, jei paskirtas) privalo raštu (elektroniniu paštu, paštu arba kitomis priemonėmis), taip pat patikros projekto administravimo ar įgyvendinimo vietoje metu pateikti administruojančiajai institucijai apmokėjimą įrodančius dokumentus.
Punkto pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

48. Už pateiktų išlaidas pagrindžiančių dokumentų tikrinimą ir išlaidų tinkamumo patvirtinimą atsakinga administruojančioji institucija, kuri tikrina išlaidų tinkamumą vidaus procedūrų nustatyta tvarka.
Punkto pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

49. Administruojančioji institucija, nustačiusi, kad projektui gali būti išmokėtos EITP lėšos iš valstybės iždo, pateikia Nacionaliniam bendrųjų funkcijų centrui (kopiją – koordinuojančiajai institucijai) išvadą dėl išlaidų tinkamumo finansuoti arba prašymą išmokėti avansą ir nurodo duomenis, kurių reikia mokėjimo paraiškai valstybės iždui parengti. Nacionalinis bendrųjų funkcijų centras, vadovaudamasis Valstybės biudžeto lėšų išdavimo iš valstybės iždo sąskaitos taisyklėmis, patvirtintomis Lietuvos Respublikos finansų ministro 2000 m. liepos 21 d. įsakymu Nr. 195 „Dėl Valstybės biudžeto lėšų išdavimo iš valstybės iždo sąskaitos taisyklių patvirtinimo“, parengia ir pateikia mokėjimo paraišką Valstybės iždo departamentui. 
Punkto pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

50. Paramos gavėjas (arba projekto vykdytojas, jeigu paskirtas) projekto įgyvendinimo metu privalo užtikrinti tinkamą projekto buhalterinės apskaitos atskyrimą bendroje įstaigos buhalterinėje apskaitoje. Su projektu susiję buhalterinės apskaitos įrašai turi būti lengvai atskiriami nuo kitų vykdomų projektų ūkinių operacijų, nepažeidžiant buhalterinės apskaitos tvarkymą reglamentuojančių teisės aktų reikalavimų. Projekto ūkinių operacijų apskaitai tvarkyti rekomenduojama naudoti atskiras sąskaitų plano sąskaitas. 

Dotacijos susitarime nustatytų prašymų ir ataskaitų rengimas ir teikimas 

51. Pagal dotacijos susitarime ir projekto įgyvendinimo sutartyje nustatytus reikalavimus paramos gavėjas (arba projekto vykdytojas, jeigu paskirtas) rengia ir teikia administruojančiajai institucijai tikrinti ataskaitas, prašymą atlikti tarpinį mokėjimą, prašymą atlikti galutinį mokėjimą (išmokėti likutį) kartu su galutine finansine ataskaita ir prideda kitą su projekto įgyvendinimu susijusią dokumentaciją, įskaitant nepriklausomo audito išvadą su auditoriaus sertifikatu, likus ne mažiau kaip 30 darbo dienų iki dotacijos susitarime nustatyto termino pabaigos, kai dokumentai dotacijos susitarime nustatyta tvarka turi būti pateikti EK įstaigai. 
52. Administruojančioji institucija, patikrinusi dotacijos susitarime ir Taisyklių 51 punkte nurodytus dokumentus ir nustačiusi, kad dokumentai parengti tinkamai, pritaria jiems, apie tai informuoja paramos gavėją (arba projekto vykdytoją, jeigu paskirtas) ir koordinuojančiąją instituciją, o paramos gavėjas pateikia juos koordinuojančiajai institucijai patvirtinti, jeigu toks patvirtinimas reikalingas. Administruojančioji institucija, nustačiusi, kad dokumentai parengti netinkamai, teikia pastabas paramos gavėjui (arba projekto vykdytojui, jeigu paskirtas), nustato terminą dokumentams patikslinti (ne ilgiau kaip 5 darbo dienas). 
53. Visais atvejais Taisyklių 51 punkte nurodytiems dokumentams administruojančioji institucija turi pritarti ir paramos gavėjas (arba projekto vykdytojas, jeigu paskirtas) raštu arba elektroninių ryšių priemonėmis turi pateikti juos koordinuojančiajai institucijai patvirtinti (jeigu patvirtinimas reikalingas) likus ne mažiau kaip 10 darbo dienų iki dotacijos susitarime nustatyto termino pabaigos, kai dokumentai dotacijos susitarime nustatyta tvarka turi būti pateikti EK įstaigai. Jeigu koordinuojančiosios institucijos patvirtinimas būtinas, ji ne vėliau kaip per 5 darbo dienas nuo dokumentų gavimo dienos patikrina dokumentus, jeigu reikia, teikia pastabas paramos gavėjui (arba projekto vykdytojui, jeigu paskirtas) ir nustato terminą dokumentams patikslinti (ne ilgiau kaip 5 darbo dienas), juos patvirtina ir teikia paramos gavėjui (arba projekto vykdytojui, jeigu paskirtas) dotacijos susitarime nustatyta tvarka pateikti EK įstaigai, apie tai informuoja administruojančiąją instituciją. Paramos gavėjas (arba projekto vykdytojas, jeigu paskirtas) visais atvejais turi atsižvelgti į administruojančiosios ir koordinuojančiosios institucijų pateiktas pastabas ir per šių institucijų nurodytus terminus patikslinti dotacijos susitarime numatytus EK įstaigai teikiamus dokumentus.
54. Jeigu dėl nuo paramos gavėjo (arba projekto vykdytojo, jeigu paskirtas ir jeigu jam suteiktos tokios teisės) priklausančių aplinkybių administruojančioji institucija negali patikrinti, o paramos gavėjas pateikti Taisyklių 51 punkte nurodytų dokumentų koordinuojančiajai institucijai patvirtinti pagal numatytą terminą, ji apie tai raštu arba elektroninių ryšių priemonėmis informuoja koordinuojančiąją instituciją ir suderina kitą abiem institucijoms priimtiną terminą nepažeisdama dotacijos susitarime numatytų dokumentų pateikimo EK įstaigai terminų. 
55. Paramos gavėjas (arba projekto vykdytojas, jeigu paskirtas) patvirtintus dokumentus dotacijos susitarimo nustatyta tvarka pateikia EK įstaigai ne vėliau kaip iki dotacijos susitarime nustatyto termino, kai dokumentai turi būti pateikti EK įstaigai, pabaigos. 
56. Paramos gavėjo (arba projekto vykdytojo, jeigu paskirtas) parengtas prašymas atlikti galutinį mokėjimą (išmokėti likutį) kartu su paramos gavėjo (arba projekto vykdytojo, jeigu paskirtas) lėšomis parengta nepriklausomo audito ataskaita ir auditoriaus sertifikatu dėl EITP lėšų (jeigu toks reikalavimas nustatytas dotacijos susitarime) su galutine projekto techninio įgyvendinimo ataskaita bei dotacijos susitarime išvardytais dokumentais ir informacija turi būti pateiktas EK įstaigai per dotacijos susitarime numatytą terminą.
57. Visos paramos gavėjo teikiamos dotacijos susitarime numatytos ataskaitos rengiamos ir teikiamos EK įstaigai dotacijos susitarimo nustatyta tvarka. 
58. Dotacijos susitarime numatytas veiklos pažangos ataskaitas (toliau – VPA) paramos gavėjas (arba projekto vykdytojas, jeigu paskirtas) turi parengti pagal EK įstaigos interneto svetainėje pateiktų dokumentų reikalavimus. Paramos gavėjas (arba projekto vykdytojas, jeigu paskirtas) Europos Komisijos transeuropinio transporto tinklo politikos koordinavimo ir palaikymo informacinėje sistemoje (toliau – TENtec) parengtą VPA projektą arba atitinkamą VPA projekto dalį (jeigu projekto vykdytojas yra vienas iš kelių juridinių asmenų, dalyvaujančių projekte) turi pateikti administruojančiajai institucijai tikrinti po kiekvieno dotacijos susitarime numatyto ataskaitinio laikotarpio pabaigos, bet ne vėliau kaip iki vasario 20 d. Jeigu paramos gavėjas arba projekto koordinatorius su EK įstaiga susitarė dėl kitokio VPA pateikimo EK įstaigai termino, apie tai informuojamos koordinuojančioji ir administruojančioji institucijos. Koordinuojančioji ir administruojančioji institucijos nurodo paramos gavėjui (arba projekto vykdytojui, jeigu paskirtas) naujus terminus, kurie bus taikomi Taisyklių 58–61 punktuose nustatyta tvarka tvirtinant VPA. 
59. Administruojančioji institucija turi patikrinti paramos gavėjo (arba projekto vykdytojo, jeigu paskirtas) pateiktą VPA projektą, o paramos gavėjas (arba projekto vykdytojas, jeigu paskirtas) patikslinti VPA pagal administruojančiosios institucijos pastabas per administruojančiosios institucijos nustatytą terminą ir pateikti administruojančiajai institucijai galutinius VPA variantus. Tinkamai parengtoms ir prireikus patikslintoms VPA administruojančioji institucija pritaria, apie tai informuoja paramos gavėją (arba projekto vykdytoją, jeigu paskirtas) ir koordinuojančiąją instituciją ne vėliau kaip iki kovo 5 d.
60. Koordinuojančioji institucija, jeigu reikia, teikia pastabas dėl VPA paramos gavėjui (arba projekto vykdytojui, jeigu paskirtas) (ir kopiją administruojančiajai institucijai) ir nustato ne ilgesnį kaip 5 darbo dienų terminą dokumentams patikslinti. Nesant pastabų koordinuojančioji institucija patvirtina VPA po kiekvieno dotacijos susitarime numatyto ataskaitinio laikotarpio pabaigos.
61. Koordinuojančiajai institucijai patvirtinus VPA TENtec informacinėje sistemoje paramos gavėjas VPA pateikia EK įstaigai per TENtec informacinę sistemą pagal EK įstaigos interneto svetainėje pateiktų dokumentų reikalavimus po kiekvieno dotacijos susitarime numatyto ataskaitinio laikotarpio pabaigos, bet ne vėliau kaip iki kovo 31 d., jeigu paramos gavėjas arba projekto koordinatorius su EK įstaiga nesusitarė dėl kitokio VPA pateikimo EK įstaigai termino.

VII SKYRIUS
EITP PROGRAMOS ADMINISTRAVIMAS

Koordinuojančioji institucija

62. Koordinuojančioji institucija atlieka šias funkcijas:
62.1. savo interneto svetainėje skelbia apie kvietimus teikti EITP projektų paraiškas;
62.2. pritaria planuojamam įgyvendinti EITP projektui, vertina preliminarios EITP projekto paraiškos atitiktį Europos Sąjungos, Lietuvos Respublikos teisės aktams ir transporto ar telekomunikacijų sektorių plėtros strateginėms kryptims;
62.3. kreipiasi į Lietuvos Respublikos finansų ministeriją dėl Lietuvos Respublikos valstybės iždo sąskaitos, skirtos EITP lėšoms, atidarymo projektams, įgyvendinamiems pagal bendrojo ir specialiojo kvietimo procedūras; 
62.4. pagal Nutarimo Nr. 1102 3 punktą kas ketvirtį teikia Lietuvos Respublikos Vyriausybei informaciją apie projektų įgyvendinimą;
62.5. įtarusi, kad esama finansinės paramos lėšų panaudojimo pažeidimų, ir (arba) gavusi informaciją apie įtariamus tokius pažeidimus, nedelsdama praneša apie tai administruojančiajai institucijai; užtikrina informacijos apie įtariamus finansinės paramos lėšų panaudojimo pažeidimus konfidencialumą;
62.6. sudaro sąlygas nacionalinių ir (arba) Europos Sąjungos institucijų įgaliotiems atstovams atlikti projektų patikrinimus ar auditus, t. y. gauti informaciją;
62.7. sudaro projektų priežiūros komitetą (toliau – Priežiūros komitetas), kuris prižiūri, ar įgyvendinant projektus laikomasi dotacijos susitarimų ir Taisyklių nuostatų, vykdo projektų finansinės kontrolės ir (arba) įgyvendinimo eigos stebėseną, nagrinėja kitus su projektų įgyvendinimu susijusius klausimus; koordinuojančioji institucija dalyvauja Priežiūros komiteto darbe. Priežiūros komiteto posėdžiai organizuojami vadovaujantis darbo reglamentu, kuris tvirtinamas Priežiūros komiteto pirmame posėdyje;
62.8. informuoja administruojančiąją instituciją apie su pateiktomis paraiškomis bei įgyvendinamais projektais susijusį susirašinėjimą su EK įstaiga;
62.9. atlieka kitas Taisyklėse koordinuojančiajai institucijai nustatytas funkcijas.
63. Koordinuojančioji institucija turi teisę:
63.1. gauti iš paramos gavėjo (arba projekto vykdytojo, jeigu paskirtas) informaciją, susijusią su paramos gavėjo funkcijų atlikimu, kad įsitikintų, ar tinkamai naudojamos EITP finansavimo lėšos;
63.2. gauti iš administruojančiosios institucijos informaciją, susijusią su EITP projektų paraiškų vertinimu, projektų vykdymu ir patirtomis išlaidomis;
63.3. pagal poreikį dalyvauti EK įstaigos ir administruojančiosios institucijos rengiamuose projektų patikrinimuose, susijusiuose su EITP finansavimo lėšų panaudojimu, projektų įgyvendinimo, valdymo ir kontrolės efektyvumu;
63.4. kitų įstatymuose ir kituose teisės aktuose numatytų teisių. 
64. Susisiekimo ministerija, kaip paramos gavėja, atlieka Taisyklėse ir dotacijos susitarime nustatytas paramos gavėjo funkcijas ir turi: 
64.1. teisę paskirti projekto vykdytoją Taisyklių 22 punkte nurodytu atveju;
64.2. teisę paskirti projekto koordinatorių Taisyklių 23 punkte nurodytu atveju ir gauti iš projekto koordinatoriaus informaciją, susijusią su projekto koordinatoriaus funkcijų atlikimu;
64.3. teisę su projekto koordinatoriumi ir (arba) projekto vykdytoju sudaryti atskirą susitarimą dėl specialiųjų Taisyklėse ir dotacijos susitarime nenumatytų su projekto įgyvendinimu susijusių sąlygų; 
64.4. kitų įstatymuose, kituose teisės aktuose ir dotacijos susitarime numatytų funkcijų ir teisių. 

Administruojančioji institucija

65. Administruojančioji institucija atlieka šias funkcijas:
65.1. tikrina EITP projekto preliminarios paraiškos atitiktį bendrojo ar specialiojo kvietimo reikalavimams, paramos gavėjui teikia pastabas dėl EITP projekto preliminarios paraiškos ir (arba) pritaria EITP projekto preliminariai paraiškai, apie tai informuoja koordinuojančiąją instituciją; 
65.2. Neteko galios nuo 2023-06-02
Papunkčio naikinimas:
Nr. 3-283,
2023-06-01,
paskelbta TAR 2023-06-01, i. k. 2023-10846        

65.3. vykdo projektų, kuriems skirtas EITP finansavimas, įgyvendinimo ir lėšų panaudojimo priežiūrą, viešųjų pirkimų priežiūrą (išskyrus pirkimus, dėl kurių savo išvadą arba dalinio dokumentų vertinimo išvadą pateikia Viešųjų pirkimų tarnyba ar kita teisės aktu nustatyta tvarka pirkimų priežiūrą atliekanti institucija arba šios institucijos padalinys), tikrina išlaidų tinkamumą bendrai finansuoti EITP lėšomis, vadovaudamasi Reglamente (ES) Nr. 1316/2013, Reglamente (ES) Nr. 1315/2013, Reglamente (ES) Nr. 283/2014, Taisyklėse nustatytomis sąlygomis ir kitų teisės aktų, susijusių su projektų, kuriems skirtas EITP finansavimas, įgyvendinimo ir lėšų panaudojimo priežiūra, nuostatomis; 
Papunkčio pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

65.4. atlieka projekto patikras projekto įgyvendinimo ir (arba) administravimo vietoje. Kai administruojančioji institucija gali įsitikinti projekto veiklų ar jų rezultatų faktiniu įvykdymu nevykdama į projekto įgyvendinimo ir (arba) administravimo vietą, ji gali  atlikti nuotolinę projekto patikrą, naudodama šalims prieinamus nuotolinius įrankius;
65.5. parengia ir su paramos gavėju ar projekto vykdytoju, atsižvelgdama į dotacijos susitarimo nuostatas, pasirašo projekto įgyvendinimo sutartį; 
65.6. savo interneto svetainėje skelbia aktualią informaciją apie kvietimus teikti EITP projektų paraiškas, įgyvendinamų projektų aprašymus ir kitą aktualią informaciją;
65.7. bendradarbiauja su koordinuojančiąja institucija nustatant ir taikant korupcijos ir sukčiavimo prevencines priemones;
65.8. tiria ir nustato finansinės paramos lėšų panaudojimo pažeidimus, priima sprendimus dėl pažeidimų Taisyklių IX skyriuje nustatyta tvarka ir pagal kompetenciją imasi Taisyklių 84 punkte nurodytų pažeidimų šalinimo priemonių; užtikrina informacijos apie nustatytus finansinės paramos lėšų panaudojimo pažeidimus konfidencialumą; 
65.9. užtikrina, kad būtų sugrąžintos EITP ir (arba) bendrojo finansavimo lėšos, išmokėtos ir (arba) panaudotos pažeidžiant Lietuvos Respublikos ir ES teisės aktus, taip pat kitos pagal projekto įgyvendinimo sutartį privalomos grąžinti lėšos;
65.10. dalyvauja Priežiūros komiteto darbe (kai jis sudaromas), techniškai aprūpina Priežiūros komiteto darbą; 
65.11. sudaro sąlygas nacionalinių ir (arba) Europos Sąjungos institucijų įgaliotiems atstovams atlikti projektų patikrinimus ar auditus, t. y. gauti informaciją;
65.12. projekto įgyvendinimo sutartyje numatyta tvarka prižiūri, kaip paramos gavėjas (arba projekto vykdytojas, jeigu paskirtas) laikosi Taisyklių 68.4 papunktyje numatytos pareigos užtikrinti projekto rezultatų tęstinumą; 
Papunkčio pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

65.121. ne dažniau kaip 4 kartus per metus koordinuojančiosios institucijos prašymu darbo tvarka (elektroniniu paštu, paštu arba kitomis priemonėmis) teikia jai apibendrinto pobūdžio informaciją apie projektams skirtų lėšų panaudojimą ir lėšų panaudojimo prognozes, kurias Taisyklėse ir (ar) projekto įgyvendinimo sutartyje nustatyta tvarka ir sąlygomis administruojančiajai institucijai pateikia paramos gavėjas (arba projekto vykdytojas, jei paskirtas); 
Papildyta papunkčiu:
Nr. 3-283,
2023-06-01,
paskelbta TAR 2023-06-01, i. k. 2023-10846        

65.13. atlieka kitas Taisyklėse administruojančiajai institucijai nustatytas funkcijas.
66. Administruojančioji institucija turi teisę:
66.1. reikalauti iš paramos gavėjų, projektų vykdytojų ir projektų koordinatorių pateikti informaciją apie projektų įgyvendinimą, projektams skirtų lėšų panaudojimą ir lėšų panaudojimo prognozes;
66.2. teikti koordinuojančiajai institucijai pasiūlymus dėl Taisyklių pakeitimo ir projektų administravimo tobulinimo;
66.3. nusistatyti patikrų vietoje, nuotolinių projekto patikrų ir pažeidimų tyrimo procedūras pagal administruojančiosios institucijos patvirtintas vidaus taisykles.
66.4 atmesti ir (arba) sustabdyti EK įstaigos nustatytos formos ataskaitų, tarpinio ir (arba) galutinio mokėjimo prašymo bei administruojančiosios institucijos nustatytos formos ataskaitų arba mokėjimo prašymų arba jų dalies tikrinimą, jei:
66.4.1. paramos gavėjas nepateikia trūkstamos informacijos, patirtas išlaidas pagrindžiančių ar kitų prašomų dokumentų per nustatytą protingą terminą;
66.4.2. užfiksuojamas įtarimas dėl pažeidimo ir priimamas sprendimas dėl ataskaitos tikrinimo sustabdymo iki sprendimo dėl pažeidimo priėmimo;
66.4.3. patikros vietoje metu užfiksuojama neatitikimų ir priimamas sprendimas dėl ataskaitos tikrinimo sustabdymom, iki bus ištaisyti neatitikimai;
66.4.4. atliekamas dotacijos susitarimo ir (arba) projekto įgyvendinimo sutarties pakeitimas, kuris turi tiesioginę įtaką į ataskaitą arba mokėjimo prašymą įtrauktoms išlaidoms, iki bus atlikti pakeitimai;
66.4.5. kitais pagrįstais atvejais, kai paramos gavėjo pateikiamos informacijos nepakanka išlaidų tinkamumui įvertinti;
66.5 tvirtinti dokumentų formas, kurias paramos gavėjas privalo teikti pagal projekto įgyvendinimo sutartį, kai tokių dokumentų teikimas yra numatytas Taisyklėse ir (ar) projekto įgyvendinimo sutarties sąlygose, išskyrus atvejus, kai tokių dokumentų formos yra patvirtintos kitų atsakingų institucijų ar EK įstaigos. 
Papildyta papunkčiu:
Nr. 3-283,
2023-06-01,
paskelbta TAR 2023-06-01, i. k. 2023-10846        

Papildyta papunkčiu:
Nr. 3-283,
2023-06-01,
paskelbta TAR 2023-06-01, i. k. 2023-10846        

67. Administruojančioji institucija gali turėti kitų įstatymuose ir kituose teisės aktuose numatytų funkcijų ir teisių. 

Paramos gavėjas ir projekto vykdytojas

68. Paramos gavėjas (arba projekto vykdytojas, jeigu paskirtas) atlieka šias funkcijas: 
68.1. vadovaudamasis Taisyklių 2 punkte nurodytų teisės aktų, Taisyklių, kitų Europos Sąjungos ir Lietuvos Respublikos teisės aktų, dotacijos susitarimo ir projekto įgyvendinimo sutarties nuostatomis, įgyvendina projektą; užtikrina, kad tinkamai ir laiku būtų įgyvendinti dotacijos susitarime patvirtinti veiklos tikslai, įvykdyti uždaviniai ir atlikti veiksmai, atliktos paramos gavėjo pareigos ir funkcijos;
68.2. privalo naudoti EITP ir valstybės biudžeto bendrojo finansavimo, jeigu skirtas, lėšas tik su EITP projekto paraiškoje ir dotacijos susitarime numatyto projekto įgyvendinimu susijusioms išlaidoms apmokėti ir tinkamai už jas atsiskaityti, kaip nurodyta dotacijos susitarime ir projekto įgyvendinimo sutartyje; įsipareigoja užtikrinti netinkamų finansuoti ar netinkamomis finansuoti pripažintų projekto išlaidų apmokėjimą ir (arba) grąžinimą, jeigu kitaip nenustatyta dotacijos susitarime, dotacijos susitarimo nuostatoms neprieštaraujančiame atskirame susitarime dėl specialiųjų Taisyklėse ir dotacijos susitarime nenumatytų su projekto įgyvendinimu susijusių sąlygų ar įstatymuose ir kituose teisės aktuose;
68.3. negali perleisti jokių savo teisių ir įsipareigojimų dėl projektų vykdymo užtikrinimo tretiesiems asmenims be rašytinio administruojančiosios institucijos, koordinuojančiosios institucijos ir EK įstaigos sutikimo; bet kokie dotacijos susitarimo pakeitimai atliekami šio susitarimo nustatyta tvarka ir terminais;
68.4 kai EITP projekto įgyvendinimo metu sukuriamas ir (ar) įsigyjamas materialusis turtas, kuris įtraukiamas į turto apskaitą, privalo užtikrinti projekto rezultatų tęstinumą dotacijos susitarime numatytomis sąlygomis; be CPVA rašytinio sutikimo paramos gavėjas (arba projekto vykdytojas, jei paskirtas) negali pakeisti, parduoti ar kitu būdu perleisti turto, kuriam įsigyti ar sukurti, pagerinti skirtos EITP finansavimo lėšos, negali šio turto įkeisti ar kitokiu būdu suvaržyti daiktinių teisių į jį; šis turtas ne trumpiau kaip 5 metus po projekto pabaigos turi būti naudojamas tikslui, kuriam buvo skirtos EITP finansavimo lėšos; 
Papunkčio pakeitimai:
Nr. 3-283,
2023-06-01,
paskelbta TAR 2023-06-01, i. k. 2023-10846            

68.5. sudaro sąlygas administruojančiosios institucijos ir (arba) kitų pagal kompetenciją nacionalinių ir (arba) Europos Sąjungos institucijų įgaliotiems atstovams atlikti projekto patikras vietoje ar auditus, t. y. gauti informaciją ir lankytis veiklos vykdymo vietoje; 
68.51. privalo užtikrinti, kad paramos gavėjui, projekto vykdytojui (jeigu paskirtas) ir projekto partneriui (-iams) nėra taikomos Lietuvos Respublikoje įgyvendinamos tarptautinės sankcijos, kaip tai apibrėžta Tarptautinių sankcijų įstatyme; 
Papildyta papunkčiu:
Nr. 3-283,
2023-06-01,
paskelbta TAR 2023-06-01, i. k. 2023-10846        

68.6. atlieka kitas Taisyklėse paramos gavėjui ir projekto vykdytojui nustatytas funkcijas.
69. Paramos gavėjas (arba projekto vykdytojas, jeigu paskirtas) turi teisę:
69.1. prireikus su koordinuojančiąja institucija ir (arba) projekto koordinatoriumi sudaryti atskirą susitarimą dėl specialiųjų Taisyklėse ir dotacijos susitarime nenumatytų su projekto įgyvendinimu susijusių sąlygų; šiame papunktyje nurodyto susitarimo nuostatos negali prieštarauti dotacijos susitarimo nuostatoms;
69.2. teikti koordinuojančiajai ir administruojančiajai institucijoms paklausimus, susijusius su projektų įgyvendinimu;
69.3. teikti koordinuojančiajai institucijai pasiūlymus dėl Taisyklių pakeitimo ir projektų administravimo tobulinimo.
70. Paramos gavėjas (arba projekto vykdytojas, jeigu paskirtas) gali turėti kitų Taisyklėse, įstatymuose, kituose teisės aktuose ir dotacijos susitarime numatytų funkcijų ir teisių. 

Projekto koordinatorius

71. Projekto koordinatorius atlieka šias funkcijas:
71.1. prižiūri, kad projektų veiklos ir veiksmai būtų įgyvendinami pagal dotacijos susitarimo nuostatas;
71.2. jeigu dotacijos susitarime nenumatyta kitaip, tarpininkauja, kad paramos gavėjai bendradarbiautų su EK įstaiga; 
71.3. užtikrina, kad būtų pateiktos visos pagal dotacijos susitarimą būtinos finansinės garantijos; 
71.4. rengia prašymus atlikti mokėjimus; 
71.5. dotacijos susitarime nustatytais atvejais užtikrina, kad visi atitinkami mokėjimai paramos gavėjams būtų atlikti nedelsiant; 
71.6. dotacijos susitarime nustatytais atvejais atsako už tai, kad kartu su prašymais atlikti mokėjimus EK įstaigai būtų pateiktas metodų, pagal kuriuos nustatomos kiekvienam paramos gavėjui mokėtinos sumos, aprašymas;
71.7. sudaro sąlygas administruojančiosios institucijos ir (arba) kitų pagal kompetenciją nacionalinių ir (arba) Europos Sąjungos institucijų įgaliotiems atstovams atlikti projekto patikras vietoje ar auditus, t. y. gauti informaciją ir lankytis veiklos vykdymo vietoje;
71.8. prireikus su koordinuojančiąja institucija ir (arba) projekto vykdytoju sudaro atskirą susitarimą dėl specialiųjų Taisyklėse ir dotacijos susitarime nenumatytų su projekto įgyvendinimu susijusių sąlygų; šiame papunktyje nurodyto susitarimo nuostatos negali prieštarauti dotacijos susitarimo nuostatoms; 
71.9. koordinuojančiajai institucijai ir administruojančiajai institucijai teikia informaciją, susijusią su projekto koordinatoriaus funkcijų atlikimu;
71.10. kai projekto koordinatorius yra Lietuvos Respublikoje registruotas juridinis asmuo (toliau – Lietuvos juridiniai asmenys) ir projektą įgyvendina su partneriais, kurių visi arba dalis yra Lietuvos juridiniai asmenys, užtikrina, kad partneriai (Lietuvos juridiniai asmenys) jiems paskirtas projekto veiklas ir veiksmus įgyvendins pagal Taisyklių ir projekto įgyvendinimo sutarties, kurią projekto koordinatorius pasirašo su administruojančiąja institucija, nuostatas;
71.11. atlieka kitas Taisyklėse nustatytas funkcijas.
72. Projekto koordinatorius neperduoda jokių savo funkcijų paramos gavėjams arba bet kuriai kitai šaliai, jeigu kitaip nenurodyta dotacijos susitarime, ir gali turėti kitų Taisyklėse, įstatymuose, kituose teisės aktuose ir dotacijos susitarime numatytų funkcijų ir teisių. 

VIII SKYRIUS
VIEŠŲJŲ PIRKIMŲ VYKDYMAS, DOKUMENTŲ SAUGOJIMAS IR PRIEINAMUMAS

73. Visus dotacijos susitarime įvardytiems projekto veiksmams įgyvendinti reikalingus viešuosius pirkimus paramos gavėjas (arba projekto vykdytojas, jeigu paskirtas), jeigu jis yra perkančioji organizacija pagal Lietuvos Respublikos viešųjų pirkimų įstatymą arba perkantysis subjektas pagal Lietuvos Respublikos pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymą, atlieka Viešųjų pirkimų įstatymo, Pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymo, kitų viešuosius pirkimus reglamentuojančių teisės aktų nustatyta tvarka. 
74. Kai paramos gavėjas (arba projekto vykdytojas) nėra perkančioji organizacija pagal Viešųjų pirkimų įstatymą arba perkantysis subjektas pagal Pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymą, jis pirkimus atlieka vadovaudamasis Neperkančiųjų organizacijų pirkimų, skirtų Europos infrastruktūros tinklų priemonės lėšomis finansuojamiems transporto ir telekomunikacijų sektorių projektams įgyvendinti, vykdymo tvarkos aprašu (Taisyklių 1 priedas).
75. Koordinuojančioji institucija, administruojančioji institucija, paramos gavėjas, projekto vykdytojas ir projekto koordinatorius visus dokumentus, susijusius su EITP projektų įgyvendinimu, turi saugoti Lietuvos Respublikos dokumentų ir archyvų įstatymo ir Dokumentų tvarkymo ir apskaitos taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“, nustatyta tvarka ir užtikrinti, kad dokumentai būtų prieinami turinčioms teisę juos tikrinti institucijoms ir asmenims. Įgyvendinus projektus ir atlikus galutinius mokėjimus, su projektų įgyvendinimu susiję dokumentai saugomi ne trumpiau kaip 5 metus. 
76. Paramos gavėjas (arba projekto vykdytojas, jeigu paskirtas) privalo saugoti visus originalius dokumentus, įskaitant apskaitos ir mokesčių įrašus:
76.1. EITP projekto paraišką ir jos priedus;
76.2. dotacijos susitarimą;
76.3. ataskaitas ir jų priedus bei kitus su projekto įgyvendinimu susijusius dokumentus;
76.4. išlaidas pateisinančius ir jų apmokėjimą įrodančius dokumentus;
76.5. susirašinėjimo su administruojančiąja ir koordinuojančiąja institucijomis dokumentus (ar jų kopijas);
76.6. viešųjų pirkimų vykdymo dokumentus;
76.7. dokumentus, kuriais įrodoma, kad įgyvendintos viešinimo priemonės, nustatytos dotacijos susitarime ir EK įstaigos interneto svetainėje, vadovaujantis Reglamento (ES) Nr. 1316/2013 
28 straipsnio 1 dalimi;
76.8. kitus su projekto įgyvendinimu susijusius dokumentus.
77. Paramos gavėjas (arba projekto vykdytojas, jeigu paskirtas) fiksuoja visas ūkines ir kitas operacijas, susijusias su projekto vykdymu, pagal Taisyklių 50 punkto nuostatas ir užtikrina EITP ir nacionalinio finansavimo lėšomis apmokėtas išlaidas pateisinančių ir įrodančių dokumentų ir tinkamomis finansuoti dar nepripažintų išlaidų dokumentų atsekamumą, esant galimybei, saugo juos atskirai nuo kitų ūkinių operacijų dokumentų. Jeigu paramos gavėjas (arba projekto vykdytojas, jeigu paskirtas) įgyvendina kelis EITP lėšomis finansuojamus projektus, jis taip pat privalo užtikrinti atskirų projektų ūkinių operacijų ir išlaidų dokumentų atsekamumą bei priskyrimą konkrečiam projektui.

IX SKYRIUS
FINANSINĖS PARAMOS LĖŠŲ PANAUDOJIMO PAŽEIDIMŲ NUSTATYMAS IR TYRIMAS IR NETINKAMAI PANAUDOTŲ LĖŠŲ SUSIGRĄŽINIMO PROCEDŪRA

78. Finansinės paramos lėšų panaudojimo pažeidimus įtarti gali kiekvienas koordinuojančiosios ir administruojančiosios institucijų darbuotojas pagal kompetenciją:
78.1. tikrindamas mokėjimo prašymus, ataskaitas, prašymus atlikti tarpinį mokėjimą, prašymus atlikti galutinį mokėjimą; 
78.2. paramos gavėjui (arba projekto vykdytojui, jeigu paskirtas) atsisakius pateikti prašomą informaciją, pateikus neišsamią ir (arba) netikslią informaciją apie projektą ir finansinės paramos lėšų naudojimą;
78.3. atlikdamas projekto patikrą vietoje;
78.4. gavęs informaciją iš Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Europos Komisijos, EK įstaigos, Europos Audito Rūmų, Europos kovos su sukčiavimu tarnybos ar kitų institucijų;
78.5. pastebėjęs atitinkamą informaciją visuomenės informavimo priemonėse.
79. Finansinės paramos lėšų panaudojimo pažeidimu laikoma, jeigu paraiškos teikėjas, paramos gavėjas (arba projekto vykdytojas, jeigu paskirtas):
79.1. teikdamas EITP projekto paraišką ar kitus dokumentus pateikia neteisingą ir (arba) netikslią informaciją arba nuslepia informaciją, turinčią reikšmės Europos Komisijos sprendimui suteikti EITP finansinę paramą, išlaidų tinkamumo finansuoti nustatymui arba tinkamai projekto įgyvendinimo ir lėšų panaudojimo priežiūrai;
79.2. įgyvendindamas projektą, pažeidžia Lietuvos Respublikos ir (arba) Europos Sąjungos teisės aktų reikalavimus, nustoja įgyvendinti projektą, nukrypsta nuo dotacijos susitarime įvardytos veiklos ar jame nustatytų veiksmų, projekto įgyvendinimo grafiko, taip pat biudžeto ir apie tai neinformuoja administruojančiosios institucijos;
79.3. nesudaro tinkamų sąlygų ar neleidžia atlikti projekto patikros vietoje ir (arba) patikrinti, kaip įgyvendinamas projektas, ir visapusiškai nebendradarbiauja su administruojančiąja ir (arba) koordinuojančiąja institucija šio proceso metu;
79.4. nevykdo Taisyklių 42 punkte paramos gavėjui (arba projekto vykdytojui, jeigu paskirtas) nustatytos pareigos tvarkyti projekto buhalterinę apskaitą, pažeidžia Taisyklių VIII skyriaus nuostatas dėl viešųjų pirkimų vykdymo, dokumentų saugojimo ir prieinamumo. 
80. Administruojančioji institucija atlieka įtariamo finansinės paramos lėšų panaudojimo pažeidimo tyrimą; administruojančioji institucija apie pradėtą tyrimą raštu informuoja koordinuojančiąją instituciją bei paramos gavėją. Paramos gavėjas gali būti neinformuojamas apie pradėtą tyrimą tuo atveju, jeigu administruojančioji institucija pagrįstai mano, kad paramos gavėjo informavimas galėtų turėti neigiamą įtaką tyrimui.
81. Atlikdama įtariamo finansinės paramos lėšų panaudojimo pažeidimo tyrimą, administruojančioji institucija gali kreiptis į kompetentingas institucijas, prašydama pateikti informaciją ir (arba) dokumentus, susijusius su atliekamu tyrimu.
82. Administruojančioji institucija, priimdama sprendimą dėl įtariamo finansinės paramos lėšų panaudojimo pažeidimo, turi atsižvelgti į tai, ar projektas įgyvendinamas netinkamai dėl paramos gavėjo kaltės ir aplaidumo ar dėl objektyvių aplinkybių, kurių buvo neįmanoma numatyti EITP projekto paraiškos rengimo ir projekto įgyvendinimo metu.
83. Jeigu administruojančioji institucija nustato finansinės paramos lėšų panaudojimo pažeidimą, administruojančioji institucija per 3 darbo dienas informuoja apie jį EK įstaigą, koordinuojančiąją instituciją ir paramos gavėją; jeigu administruojančioji institucija nenustato finansinės paramos lėšų panaudojimo pažeidimo, administruojančioji institucija per 3 darbo dienas apie tai informuoja koordinuojančiąją instituciją ir paramos gavėją. 
84. Administruojančioji institucija, nustačiusi pažeidimą, prima vieną ar kelis iš šių sprendimų:
84.1. pažeidimas nustatytas, bet gali būti ištaisytas, nurodant ištaisymo būdą;
84.2. pripažinti netinkamomis finansuoti su pažeidimu susijusias projekto išlaidas;
84.3. nustatyti netinkamų finansuoti projekto išlaidų dydį (procentą), taikomą visoms pagal pirkimo sutartį patirtoms išlaidoms, įtrauktoms į tarpinius ir (arba) galutinį mokėjimo prašymus; 
84.4. pagal mokėjimo prašymą pripažinti tinkamų finansuoti išlaidų sumą, sumažintą pagal pažeidimą nustatytų netinkamų finansuoti išlaidų suma ar jos dalimi;
84.5. susigrąžinti su pažeidimu susijusias išmokėtas lėšas. 
85. Nustačius pažeidimą, kuris yra susijęs su viešuoju pirkimu pagal Viešųjų pirkimų įstatymą arba Pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymą, arba pirkimu pagal Neperkančiųjų organizacijų pirkimų, skirtų Europos infrastruktūros tinklų priemonės lėšomis finansuojamiems transporto ir telekomunikacijų sektorių projektams įgyvendinti, vykdymo tvarkos aprašą (Taisyklių 1 priedas), taikomos Europos Komisijos 2019 m. gegužės 14 d. sprendimu Nr. C(2019) 3452 patvirtintos Su Sąjungos finansuotomis išlaidomis susijusių finansinių pataisų, kurias reikia atlikti dėl taikytinų viešųjų pirkimų taisyklių nesilaikymo, nustatymo gairės (toliau – Gairės) ir administruojančiosios institucijos parengta ir patvirtinta Gairių taikymo metodika. 
86. Jeigu atliekant ar atlikus pažeidimo tyrimą paaiškėja, kad padarytoje veikoje yra nusikaltimo ar baudžiamojo nusižengimo ar korupcinio pobūdžio nusikalstamos veikos požymių, administruojančioji institucija nedelsdama, bet ne vėliau kaip per 3 darbo dienas nuo nusikalstamos veikos įtarimo dienos raštu praneša Finansinių nusikaltimų tyrimo tarnybai prie Vidaus reikalų ministerijos, Specialiųjų tyrimų tarnybai ir EK įstaigai.
87. Projektams, įgyvendinamiems pagal bendrojo ir specialiojo kvietimo procedūras, netinkamai panaudotų lėšų susigrąžinimo procedūra nustatoma dotacijos susitarime ir projekto įgyvendinimo sutartyje. 


X SKYRIUS
SKUNDŲ NAGRINĖJIMAS

88. Koordinuojančiosios ir (arba) administruojančiosios institucijos veiksmus arba neveikimą, susijusius su projekto administravimu, paramos gavėjas, projekto vykdytojas ir projekto koordinatorius gali skųsti Lietuvos administracinių ginčų komisijai ar teismui įstatymų nustatyta tvarka. 

XI SKYRIUS
BAIGIAMOSIOS NUOSTATOS

89. Jeigu yra prieštaravimų tarp dotacijos susitarimo, projekto įgyvendinimo sutarties ir Taisyklių, taikomas dotacijos susitarimas.
90. Už Taisyklių pažeidimus asmenys atsako Lietuvos Respublikos įstatymų ir kitų teisės aktų nustatyta tvarka. 
___________________

Europos infrastruktūros tinklų priemonės 
transporto ir telekomunikacijų sektorių 
projektams įgyvendinti Lietuvos Respublikoje 
administravimo taisyklių
1 priedas


NEPERKANČIŲJŲ ORGANIZACIJŲ PIRKIMŲ, SKIRTŲ EUROPOS INFRASTRUKTŪROS TINKLŲ PRIEMONĖS LĖŠOMIS FINANSUOJAMIEMS TRANSPORTO IR TELEKOMUNIKACIJŲ SEKTORIŲ PROJEKTAMS ĮGYVENDINTI, VYKDYMO TVARKOS APRAŠAS


I SKYRIUS
BENDROSIOS NUOSTATOS

1. Neperkančiųjų organizacijų pirkimų, skirtų Europos infrastruktūros tinklų priemonės (toliau – EITP) lėšomis finansuojamiems transporto ir telekomunikacijų sektorių projektams įgyvendinti, vykdymo tvarkos aprašas (toliau – Tvarkos aprašas) nustato EITP transporto ir telekomunikacijų sektorių projektų (toliau – projektas) pirkimų vykdymo tvarką bei reikalavimus, taikomus prekių, paslaugų ir darbų pirkimams, vykdomiems paramos gavėjų (arba projekto vykdytojų, jeigu paskirti), kurie nėra perkančiosios organizacijos pagal Lietuvos Respublikos viešųjų pirkimų įstatymą ir kurie nėra perkantieji subjektai pagal Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą.
2. Planuojant pirkimus ir jiems rengiantis, negali būti siekiama išvengti Tvarkos apraše nustatytos tvarkos taikymo ar dirbtinai sumažinti konkurenciją. Laikoma, kad konkurencija yra dirbtinai sumažinta, kai pirkimu tam tikriems tiekėjams nepagrįstai sudaromos palankesnės ar nepalankesnės sąlygos.
3.  Tvarkos apraše vartojamos sąvokos:
3.1. Rinkos tyrimas – tai kokybinės ir kiekybinės informacijos apie realių bei potencialių prekių, paslaugų ir darbų pasiūlą (tiekėjus, jų tiekiamas prekes, teikiamas paslaugas ir atliekamus darbus, užimamą rinkos dalį, kainas ir pan.) rinkimas, analizė ir apibendrintų išvadų rengimas, skirtas sprendimams, susijusiems su pirkimais, priimti. 
3.2. Rinkos konsultacija – paramos gavėjo (arba projekto vykdytojo, jeigu paskirtas) bendradarbiavimas su kompetentingais subjektais (nepriklausomais ekspertais, institucijomis, visuomene arba rinkos dalyviais) iki pirkimo pradžios. Rinkos konsultacijos tikslas yra tinkamai pasirengti pirkimui ir informuoti tiekėjus apie savo pirkimų planus ir (arba) reikalavimus pirkimams. Rinkos konsultacija gali būti vykdoma el. paštu, tiesioginiuose susitikimuose su potencialiais tiekėjais arba tam pritaikytuose pirkimų portaluose.
3.3. Neperkančioji organizacija – Europos infrastruktūros tinklų priemonės transporto ir telekomunikacijų sektorių projektų  paramos gavėjai (arba projekto vykdytojai, jeigu paskirti), kurie nėra perkančiosios organizacijos pagal Lietuvos Respublikos viešųjų pirkimų įstatymą ir kurie nėra perkantieji subjektai pagal Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymą (toliau – NPO).
3.4. Suinteresuotas kandidatas – pirkimo kandidatas, kuriam paramos gavėjas nepranešė apie jo pasiūlymo atmetimą iki pranešimo apie sprendimą nustatyti laimėjusį pirkimo pasiūlymą išsiuntimo kitiems pirkimo dalyviams.
3.5. Pradinė sutarties vertė (kaina) – sudarytoje sutartyje nurodyta jos kaina, atitinkanti tiekėjo pasiūlyme nurodytą kainą be pridėtinės vertės mokesčio (toliau – PVM). Į sutartyje nurodomą pradinės sutarties vertę (kainą) neįtraukiama ta vertė, kuri gali atsirasti dėl pirkimo dokumentuose ir sutartyje numatytų pasirinkimo galimybių (sutarties termino, perkamų kiekių, apimties, objekto pakeitimų ir pan.).

II SKYRIUS
RINKOS TYRIMAS IR (ARBA) RINKOS KONSULTACIJA

4. NPO privalo užtikrinti, kad prieš pradedant kiekvieną pirkimą būtų atliktas rinkos tyrimas ir (arba) rinkos konsultacija, o rinkos tyrimo ir (arba) rinkos konsultacijos metu gauta informacija dokumentuota. 
5. NPO VšĮ Centrinei projektų valdymo agentūrai (toliau – CPVA) privalo pateikti:
5.1. rinkos konsultacijos dokumentus (kvietimas dalyvauti rinkos konsultacijoje su visais priedais: tiekėjų pateiktais klausimais, pasiūlymais, atsakymais, susitikimo protokolais ir pan.) ir (arba) rinkos tyrimo suvestinę;
5.2. rinkos analizės išvadas, kuriomis vadovaujantis priimtas sprendimas dėl pirkimo.
6. Informacija, susijusi su rinkos konsultacijomis ir rekomendacijos rinkos tyrimo turiniui bei pavyzdinė rinkos tyrimo suvestinės forma skelbiama www.cpva.lt EITP programos skiltyje „Dokumentai“.
7. Rinkos konsultacijoje rekomenduojama sudaryti galimybę tiekėjams pateikti nuomonę dėl šių klausimų:
7.1. pirkimo objekto techninių savybių, būtinų pirkimu siekiamam rezultatui pasiekti, nustatymo;
7.2. dėl pirkimo objekto (ne)skaidymo tikslingumo bei pagrįstumo;
7.3. dirbtinai konkurencijos neribojančių, proporcingų ir su pirkimo objektu susijusių kvalifikacijos reikalavimų nustatymo;
7.4. NPO poreikius geriausiai atspindinčių, su pirkimo objektu susijusių ir konkurenciją užtikrinančių vertinimo kriterijų nustatymo;
7.5. rinkos tendencijas bei NPO poreikius atitinkančių kainodaros taisyklių nustatymo. Nustatant kainodaros taisykles rekomenduojama vadovautis Kainodaros taisyklių nustatymo metodika, patvirtinta Viešųjų pirkimų tarnybos direktoriaus 2017 m. birželio 28 d. įsakymu Nr. 1S-95 „Dėl Kainodaros taisyklių nustatymo metodikos patvirtinimo“;
7.6. nediskriminuojančių, aiškių ir tikslių pirkimo sutarties nuostatų nustatymo.
8. Tvarkos aprašo 4 ir 5 punktų nuostatos neprivalomos, kai numatoma pirkimo sutarties vertė ar jos dalis, finansuojama projekto lėšomis, yra mažesnė kaip 10 000 eurų be PVM. Taip pat rinkos tyrimas gali būti neatliekamas ir rinkos tyrimo suvestinė gali būti neteikiama CPVA, jeigu yra atliekama rinkos konsultacija arba per pastaruosius 6 mėnesius dėl tokio paties pirkimo objekto buvo vykdoma rinkos konsultacija arba rinkos tyrimas ir dokumentai buvo pateikti CPVA arba nurodomos kitos pagrįstos priežastys.

III SKYRIUS
PAGRINDINIAI PIRKIMŲ PRINCIPAI

9. NPO užtikrina, kad vykdant pirkimo procedūras, nustatant laimėtoją, sudarant ir vykdant pirkimo sutartį būtų laikomasi Sutarties dėl Europos Sąjungos veikimo principų, visų pirma laisvo prekių judėjimo, įsisteigimo laisvės ir laisvės teikti paslaugas, taip pat iš šių laisvių kylančių lygiateisiškumo, nediskriminavimo, abipusio pripažinimo, proporcingumo ir skaidrumo principų.
10. NPO turi pirkimus vykdyti taip, kad:
10.1. prekėms, paslaugoms ar darbams įsigyti skirtos EITP finansavimo lėšos būtų naudojamos racionaliai;
10.2. būtų užtikrinta laisva ir teisinga konkurencija tarp galimų tiekėjų;
10.3. pirkimo sutarčių sąlygos būtų nustatomos vadovaujantis geriausia ekonomine praktika, įskaitant atskaitomybę.

IV SKYRIUS
NUMATOMO PIRKIMO VERTĖS SKAIČIAVIMAS

11. Numatomo atskiro prekių, paslaugų ar darbų pirkimo vertė yra lygi konkrečios NPO numatomos sudaryti sutarties vertei be PVM. Jeigu pirkimo objektas yra skaidomas į dalis, toks vertės nustatymas taikomas kiekvienai atskirai pirkimo daliai.
12. Pirkimo objektas negali būti dirbtinai skaidomas siekiant išvengti privalomo pirkimo būdo taikymo.

V SKYRIUS
PIRKIMŲ BŪDAI

13. NPO pirkimą gali vykdyti vienu iš šių būdų:
13.1. konkurso būdu (su derybomis arba be jų);
13.2. apklausos būdu (su derybomis arba be jų), pasirenkant apklausiamą tiekėjų skaičių pagal Tvarkos aprašo 30 punktą.
14. NPO privalo organizuoti konkursą, kai pirkimo sutarties vertė be PVM yra lygi ar didesnė nei 58 000 eurų.
15. NPO gali pasirinkti pirkimą vykdyti konkurso būdu ir tais atvejais, kai numatoma pirkimo sutarties vertė be PVM yra mažesnė nei nustatyta Tvarkos aprašo 14 punkte.
16. NPO apklausą gali atlikti šiais atvejais: 
16.1. kai pirkimo sutarties vertė be PVM yra mažesnė kaip 58 000 eurų;
16.2. kai pirkimo sutarties vertė be PVM yra lygi ar didesnė nei 58 000 eurų, tačiau yra tenkinama bent viena iš sąlygų: 
16.2.1. kai paskelbus konkursą nebuvo gauta pasiūlymų arba visi pateikti pasiūlymai yra netinkami, o pirminės pirkimo sąlygos iš esmės nekeičiamos. Netinkamu pasiūlymu pagal šį papunktį laikomas toks pasiūlymas, kuris neatitinka pirkimo objekto ir be esminių pakeitimų negalėtų patenkinti pirkimo dokumentuose nustatytų NPO poreikių ir pirkimo objektui keliamų reikalavimų;
16.2.2. jeigu prekes patiekti, paslaugas teikti ar darbus atlikti gali tik konkretus tiekėjas;
16.2.3. jei NPO pagal ankstesnę pirkimo sutartį iš kokio nors tiekėjo pirko prekių ir nustatė, kad iš jo verta pirkti papildomai, siekiant iš dalies pakeisti turimas prekes arba padidinti turimų prekių kiekį ar skaičių, kai, pakeitus tiekėją, NPO reikėtų įsigyti medžiagų, turinčių kitokias technines savybes, ir dėl to atsirastų nesuderinamumų arba per didelių techninių eksploatacijos ir priežiūros sunkumų;
16.2.4. kai dėl aplinkybių, kurių nebuvo galima numatyti, paaiškėja, kad yra reikalingi papildomi darbai, paslaugos arba prekės, kurie nebuvo įrašyti į sudarytą pirkimo sutartį ir kurių techniškai ar ekonomiškai neįmanoma atskirti nuo pradinės pirkimo sutarties, nesukeliant didelių nepatogumų NPO, arba kai tokie darbai ar paslaugos, nors ir gali būti atskirti nuo pradinės pirkimo sutarties, yra būtinai reikalingi jai baigti įgyvendinti. Tokia papildomų darbų ar paslaugų pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o visų kitų papildomai sudarytų pirkimo sutarčių kaina neturi viršyti 50 procentų pradinės pirkimo sutarties vertės;
16.2.5. kai perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;
16.2.6. kai perkamos mokslinių tyrimų ir technologinės plėtros paslaugos, medžiagos, reagentai ir panašūs produktai, tiesiogiai susiję su mokslinių tyrimų ir (arba) technologinės plėtros veikla;
16.2.7. kai perkamos prekės, gaminamos tik mokslinių tyrimų, eksperimentų, studijų ar eksperimentinės plėtros tikslais ir ženklinamos kaip išimtinai mokslo tikslams skirtos prekės;
16.2.8. kai perkamos keleivių vežimo, nakvynės ir kitos su tarnybine komandiruote susijusios paslaugos, kurioms netaikomas supaprastintas išlaidų apmokėjimas, kai šios paslaugos įsigyjamos iš tiesioginio paslaugos teikėjo;
16.2.9. kai perkamos dalyvavimo konferencijoje, seminare ar kitame renginyje paslaugos (t. y. įsigyjamas bilietas į renginį ir (arba) sumokamas registravimo renginyje mokestis);
16.2.10. kai perkamos konsultantų (ekspertų), susijusių su uždaviniais, numatytais susitarime dėl EITP finansinės paramos skyrimo sąlygų projektui įgyvendinti (dotacijos susitarime), paslaugos.

VI SKYRIUS
PIRKIMŲ VYKDYMAS

17. NPO sudaro pirkimo komisiją (toliau – Komisija) šiais atvejais:
17.1. kai pirkimas vykdomas konkurso būdu;
17.2. kai pirkimas vykdomas apklausos raštu būdu ir pirkimo sutarties vertė be PVM yra 30 000 eurų arba didesnė. 
18. Komisija sudaroma ne mažiau nei iš 3 fizinių asmenų – Komisijos pirmininko ir bent 2 Komisijos narių. Komisijos posėdžiai ir priimami sprendimai yra teisėti, kai posėdyje dalyvauja daugiau kaip pusė visų Komisijos narių, o jeigu Komisija sudaryta iš 3 asmenų – kai posėdyje dalyvauja visi Komisijos nariai.  
19. Komisija priima sprendimus posėdyje paprasta balsų dauguma atviru vardiniu balsavimu. Balsuoti galima tik už siūlomą sprendimą arba prieš siūlomą sprendimą. Jeigu balsai pasiskirsto po lygiai, lemia Komisijos pirmininko balsas. 
20. Komisijos sprendimai įforminami laisvos formos protokolu. Protokole nurodomi Komisijos sprendimo motyvai, pateikiami paaiškinimai, Komisijos narių atskirosios nuomonės. Protokolą pasirašo visi Komisijos posėdyje dalyvavę nariai.
21. NPO, vykdydama pirkimą, turi imtis veiksmingų bei jai prieinamų priemonių, užkertančių kelią interesų konfliktams, nustatančių ir šalinančių interesų konfliktus, siekdama išvengti konkurencijos iškraipymo bei užtikrinti visų tiekėjų lygiateisiškumą. Interesų konfliktai apima atvejus, bet jais neapsiriboja, kai NPO darbuotojai, pirkimo komisijos nariai, ekspertai, stebėtojai, taip pat tiekėjo, rinkoje siūlančio pagalbines pirkimų veiklos paslaugas, atstovai, kurie dalyvauja pirkimo procedūroje arba gali padaryti poveikį šios procedūros rezultatams, turi tiesioginį arba netiesioginį finansinį, ekonominį ar kitokį asmeninį suinteresuotumą, kuris leidžia abejoti jų nešališkumu ir nepriklausomumu vykdant pirkimo procedūrą. Visi Komisijos nariai prieš pradedant pirkimo procedūras privalo pasirašyti Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklių 2 priede nustatytos formos nešališkumo deklaraciją.
22. Kai pirkimas vykdomas konkurso būdu, NPO informaciją apie pradedamą pirkimą ir pirkimo dokumentus skelbia viešai bent vienoje pirkimų platformoje, kurioje informacija būtų pateikiama taip pat ir lietuvių kalba. Kai apie pirkimą paskelbta bent vienoje pirkimų platformoje, NPO tą pačią informaciją apie pirkimą papildomai gali skelbti savo interneto svetainėje, žiniasklaidos priemonėse ir kitais būdais. Rekomenduojama apie pradedamus pirkimus, kuriais gali būti suinteresuoti užsienio valstybių tiekėjai, papildomai skelbti ir kitų valstybių rinkai skirtose pirkimų platformose.
23. NPO, vykdydama pirkimą konkurso būdu Tvarkos aprašo 14 ir 15 punktuose nustatytais atvejais, pirkimo dokumentuose pateikia (nurodo) pasiūlymams parengti būtiną informaciją:
23.1. pirkimo būdą;
23.2. pasiūlymų teikimo terminą;
23.3. pasiūlymo galiojimo laiką;
23.4. pirkimo techninę specifikaciją;
23.5. reikalavimus dėl pašalinimo pagrindų, numatytų Tvarkos aprašo 47 punkte, nebuvimo (jei taikoma);
23.6. kvalifikacijos reikalavimus ir jų įrodymo dokumentus (jei kvalifikacijos reikalavimai keliami);
23.7. informaciją apie pasiūlymų vertinimą, pasirinktinai nurodant kainos ir kokybės santykio kriterijų arba mažiausios kainos kriterijų;
23.8. informaciją apie tai, ar pirkimo metu bus deramasi arba kokiais atvejais bus deramasi, derybų sąlygas bei vykdymo tvarką;
23.9. informaciją apie pagrindines pirkimo sutarties sąlygas (prekių tiekimo, paslaugų suteikimo ar darbų atlikimo terminai, kainodaros taisyklės, atsiskaitymo terminai, atsiskaitymo tvarka) arba pridedamas parengtas sutarties projektas;
23.10. pirkimo sutarties įvykdymo užtikrinimo reikalavimus (jei keliamas);
23.11. pirkimo sutarties keitimo sąlygas;
23.12. jei reikia – kitas sąlygas; 
24. NPO, vykdydama pirkimą konkurso būdu, pirkimo dokumentuose papildomai turi pateikti informaciją apie pretenzijų teikimo ir nagrinėjimo tvarką, kurioje turi būti nurodyta kad: 
24.1. tiekėjas turi teisę raštu pateikti pretenziją NPO per 5 darbo dienas nuo NPO pranešimo raštu apie jos priimtą sprendimą išsiuntimo tiekėjui dienos arba per 5 darbo dienas nuo tos dienos, kai tiekėjas sužinojo apie atitinkamus NPO veiksmus; 
24.2. NPO privalo nagrinėti tik tas pretenzijas, kurios gautos iki pirkimo sutarties sudarymo; 
24.3. NPO turi išnagrinėti tiekėjo pretenziją ir apie priimtą motyvuotą sprendimą informuoti pretenziją pateikusį tiekėją ne vėliau kaip per 5 darbo dienas nuo pretenzijos gavimo dienos.
25. Vykdant pirkimą konkurso būdu, apibūdinant pirkimo objektą negali būti nurodytas konkretus modelis ar šaltinis, konkretus procesas, būdingas konkretaus tiekėjo teikiamoms prekėms ar paslaugoms, ar prekės ženklas, patentas, tipai, konkreti kilmė ar gamyba, dėl kurių tam tikriems subjektams ar tam tikriems produktams būtų sudarytos palankesnės sąlygos arba jie būtų atmesti, išskyrus atvejus, kai pirkimo objekto neįmanoma tiksliai ir suprantamai apibūdinti. Šiuo atveju tiekėjams būtina nurodyti, kad priimtini ir savo savybėmis lygiaverčiai objektai.
26. Pasiūlymų pateikimo terminas turi būti nustatytas toks, kad tiekėjai spėtų susipažinti su kvietimo teikti pasiūlymus sąlygomis ar pirkimo dokumentais ir parengti pasiūlymus. Vykdant pirkimą konkurso būdu pasiūlymų pateikimo terminas negali būti trumpesnis kaip 9 kalendorinės dienos nuo paskelbimo bent vienoje iš pirkimų platformų dienos.
27. Kai pirkimas vykdomas konkurso būdu ir numatoma galimybė vykdyti derybas arba numatoma, kad derybos bus vykdomos, NPO vykdant derybas turi būti laikomasi šių reikalavimų:
27.1. derybomis turi būti siekiama pagerinti pasiūlymus, kad NPO galėtų pirkti darbus, prekes ir paslaugas, kurie visiškai atitinka jų konkrečius poreikius. Derybos gali būti vykdomos dėl visų perkamų darbų, prekių ar paslaugų savybių, įskaitant kainą, kokybę, komercines sąlygas ir socialinius, aplinkosaugos ir inovacinius aspektus;
27.2. nesiderama dėl pirkimo dokumentuose nurodytų minimalių reikalavimų, taikomų pirkimo objektui, tiekėjų kvalifikacijai, tiekėjų pasiūlymams, šių pasiūlymų vertinimo kriterijų ir vertinimo tvarkos. NPO gali nusimatyti ir daugiau aspektų, dėl kurių nesiderama (pavyzdžiui, nurodyti, kurios sutarties sąlygos negali būti derybų objektas);
27.3. į derybas kviečiami visi pasiūlymus pateikę tiekėjai, atitinkantys NPO nustatytus minimalius kvalifikacijos ir pasiūlymų pateikimo reikalavimus. Derybų metu tiekėjai neturi būti diskriminuojami jiems pateikiant skirtingą informaciją arba kaip nors kitaip ribojant atskirų tiekėjų galimybes pagerinti savo pasiūlymus;
27.4. derybos su kiekvienu tiekėju vykdomos atskirai;
27.5. tiekėjų galutiniai pasiūlymai vertinami pagal pirkimo dokumentuose nurodytus vertinimo kriterijus. Galutiniais pasiūlymais yra laikomi derybų protokolai (jei derybos vyko surengus tam skirtą susitikimą) arba tiekėjo ir NPO susirašinėjimas (jei derybos vyko nerengiant tam skirtų susitikimų) ir pirminiai tiekėjų pasiūlymai, kiek jie nebuvo pakeisti derybų metu.
28. NPO, vykdydama konkursą ir priėmusi sprendimą atmesti tiekėjo pasiūlymą, raštu informuoja šį tiekėją, o priėmusi sprendimą dėl pirkimo laimėtojo, raštu informuoja visus pasiūlymus pateikusius tiekėjus apie priimtą sprendimą ne vėliau kaip per 3 darbo dienas nuo sprendimo priėmimo dienos. 
29. NPO, vykdydama konkursą, pirkimo sutartį turi sudaryti nedelsdama, bet ne anksčiau kaip po 5 darbo dienų termino nuo pranešimo raštu apie jos priimtą sprendimą dėl pirkimo laimėtojo išsiuntimo tiekėjams dienos su sąlyga, jei per šį terminą nebuvo gauta pretenzijų. Ši nuostata netaikoma, jei pasiūlymą pateikė vienintelis tiekėjas arba nebuvo suinteresuotų kandidatų. 
30. Vykdant pirkimą apklausos būdu kvietimas dalyvauti apklausoje privalo būti pateiktas ne mažiau kaip 5 tiekėjams, jei pirkimo sutarties vertė be PVM yra 30 000 eurų arba didesnė. Ši sąlyga netaikoma, jei rinkoje yra mažiau tiekėjų, siūlančių NPO reikalingą pirkimo objektą. Jei pirkimo sutarties vertė be PVM yra mažesnė kaip 30 000 eurų, gali būti įvertinamas vieno tiekėjo pasiūlymas, kuris, jei apklausa atliekama raštu, privalo būti pateiktas raštu. 
31. Apklausa gali būti atliekama:
31.1. žodžiu (telefonu, tiesiogiai prekybos vietoje, vertinant internete tiekėjų skelbiamą informacija apie prekių, paslaugų ar darbų kainą);
31.2. raštu (elektroniniu paštu, paštu arba kitomis priemonėmis).
32. Apklausa privalo būti atliekama raštu, kai pirkimo sutarties vertė be PVM yra 10 000 eurų arba didesnė. Atliekant apklausą raštu Tvarkos aprašo 30 punkte numatytam skaičiui tiekėjų raštu (elektroniniu paštu, paštu arba kitomis priemonėmis) pateikiamas kvietimas dalyvauti apklausoje. Šiais atvejais tiekėjų pasiūlymai taip pat turi būti pateikti raštu. 
33. Tais atvejais, kai atliekama apklausa žodžiu, gali būti įvertinamas tik vieno tiekėjo pasiūlymas, pateiktas 31.1 papunktyje nurodytais būdais.
34. NPO, vykdydama pirkimą apklausos raštu būdu, pirkimo dokumentuose gali teikti ne visą 23 punkte nurodytą informacija, jei manoma, kad ji nereikalinga. 
35. Vykdant pirkimą apklausos raštu būdu, apibūdinant pirkimo objektą negali būti nurodytas konkretus modelis ar šaltinis, kaip tą apibrėžia 25 punktas. 
36. Pasiūlymų pateikimo terminas turi būti nustatytas toks, kad tiekėjai spėtų susipažinti su kvietimo teikti pasiūlymus sąlygomis ar pirkimo dokumentais ir parengti pasiūlymus. 
37. Vykdant apklausą nėra taikomi 28 ir 29 punktai.
38. Vykdant pirkimą apklausos būdu yra pildoma laisvos formos pasiūlymų vertinimo pažyma, kurioje turi būti nurodomi tiekėjų pavadinimai, gautų pasiūlymų kainos, pasiūlymų pateikimo data ir laikas, pasiūlymų vertinimo kriterijai bei kita pasiūlymams vertinti aktuali informacija. Pasiūlymų vertinimo pažymos neprivaloma pildyti, kai pirkimo sutarties vertė yra mažesnė nei 10 000 eurų be PVM.
39. NPO, prieš kviesdama pasirinktą tiekėją (-us) dalyvauti pirkime, iš viešai prieinamos informacijos ar kitu būdu turi įsitikinti, kad tiekėjas (-ai) verčiasi veikla, susijusia su pirkimo objektu, ir turi išsaugoti tai patvirtinantį dokumentą ar informaciją. 
40. Pirkimo dokumentuose pateikta informacija turi būti tiksli, aiški, nedviprasmiška, kad pirkimu suinteresuoti tiekėjai galėtų pateikti pasiūlymus, o NPO nupirkti tas prekes, paslaugas ar darbus, kuriuos numatyta įsigyti projekto lėšomis. 
41. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti pirkime ar sudaryti sąlygas dalyvauti tik konkretiems tiekėjams. Minimalūs tiekėjų kvalifikacijos reikalavimai turi būti proporcingi pirkimo objektui. Pirkimo dokumentuose nustatant kvalifikacijos reikalavimus ir šių reikalavimų atitiktį patvirtinančius dokumentus rekomenduojama vadovautis Viešųjų pirkimų tarnybos patvirtinta Tiekėjo kvalifikacijos reikalavimų nustatymo metodika. 
42. Jei, paskelbus apie pirkimą, yra keičiama pasiūlymams parengti reikalinga informacija, taip pat kai tiekėjams teikiami pirkimo dokumentų paaiškinimai, patikslinimai (pavyzdžiui, keičiami ir (arba) tikslinami kvalifikacijos reikalavimai), NPO Tvarkos aprašo 22 ir 31 punktuose nustatyta tvarka paskelbia pakeistus pirkimo dokumentus ir pratęsia pasiūlymų pateikimo terminą ne trumpesniam nei 9 kalendorinių dienų terminui. 
43. Pirkimas (ar atskiros dalies pirkimas) pasibaigia, kai yra bent viena iš šių aplinkybių: 
43.1. sudaroma pirkimo sutartis ir pateikiamas sutarties įvykdymo užtikrinimas, jei jo buvo reikalaujama;
43.2. atmetami visi pasiūlymai;
43.3. nutraukiamos pirkimo procedūros;
43.4. per nustatytą terminą nepateikiamas nė vienas pasiūlymas;
43.5. pasibaigia pasiūlymų galiojimo laikas ir pirkimo sutartis nesudaroma dėl priežasčių, kurios priklauso nuo tiekėjų;
43.6. visi tiekėjai atsiima pasiūlymus ar atsisako sudaryti pirkimo sutartį.
44. Pirkimo sutartis sudaroma su laimėjusį pasiūlymą pateikusiu tiekėju arba su vienintelį pasiūlymą pateikusiu tiekėju, kurio galutinis pasiūlymas atitinka NPO nustatytus reikalavimus. Sudarant pirkimo sutartį negali būti keičiama laimėjusio tiekėjo galutinio pasiūlymo kaina ir sąlygos, taip pat NPO kvietime dalyvauti pirkime nustatytos pirkimo sąlygos, išskyrus atvejus, kai buvo vykdomos derybos. 
45. Pirkimo sutartis, kurios vertė be PVM yra 10 000 eurų arba didesnė, turi būti sudaroma raštu.
46. NPO, vykdydama sutartį, negali keisti esminių pirkimo sutarčių sąlygų, jei yra bent viena iš šių aplinkybių:
46.1. jos pakeičiamos numatant naujas sąlygas, kurios, jeigu būtų nustatytos pirkimo dokumentuose, būtų suteikusios galimybę dalyvauti pirkimo procedūrose kitiems, nei dalyvavo, tiekėjams;
46.2. jos pakeičiamos numatant naujas sąlygas, dėl kurių, jeigu jos būtų nustatytos pirkimo dokumentuose, laimėjusiu pasiūlymu galėtų būti pripažintas kito, nei pasirinktas, tiekėjo pasiūlymas;
46.3. ekonominė sutarties pusiausvyra pasikeičia tiekėjo, su kuriuo sudaryta sutartis, naudai taip, kaip nebuvo nustatyta pirminės sutarties sąlygose; 
46.4. dėl pakeitimo (-ų), susijusio (-ių) su pirkimo sutarties kiekiais ir (arba) apimtimi, pirkimo sutarties apimtis pasikeičia daugiau kaip 50 procentų nuo pradinės pirkimo sutarties vertės (kainos).

VII SKYRIUS
TIEKĖJO PAŠALINIMO PAGRINDAI

47. Kai pirkimo sutarties vertė be PVM yra 150 000 eurų arba didesnė, NPO privalo kelti pašalinimo pagrindų reikalavimus ir turi pašalinti tiekėją iš pirkimo procedūros, jeigu tiekėjui, kuris yra fizinis asmuo, arba tiekėjui, kuris yra juridinis asmuo, kita organizacija ar jos padalinys, vadovui, kitam valdymo ar priežiūros organo nariui ar kitam asmeniui, turinčiam (-tiems) teisę atstovauti tiekėjui ar jį kontroliuoti, jo vardu priimti sprendimą, sudaryti sandorį, ar buhalteriui (-iams) ar kitam (-iems) asmeniui (-ims), turinčiam (-tiems) teisę surašyti ir pasirašyti tiekėjo apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį  ar nepanaikintą teistumą už šią nusikalstamą veiklą:
47.1. dalyvavimą nusikalstamame susivienijime, jo organizavimą ar vadovavimą jam; 
47.2. kyšininkavimą, prekybą poveikiu, papirkimą;
47.3. sukčiavimą, turto pasisavinimą, turto iššvaistymą, apgaulingą pareiškimą apie juridinio asmens veiklą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą apskaitos tvarkymą ar piktnaudžiavimą, kai šiomis nusikalstamomis veikomis kėsinamasi į Europos Sąjungos finansinius interesus, kaip apibrėžta Konvencijos dėl Europos Bendrijų finansinių interesų apsaugos 1 straipsnyje;
47.4. nusikalstamą bankrotą;
47.5. teroristinį ir su teroristine veikla susijusį nusikaltimą;
47.6. nusikalstamu būdu gauto turto legalizavimą;
47.7. prekybą žmonėmis, vaiko pirkimą arba pardavimą;
47.8. kitos valstybės tiekėjo atliktą nusikaltimą, apibrėžtą Direktyvos 2014/24/ES 57 straipsnio 1 dalyje išvardytus Europos Sąjungos teisės aktus įgyvendinančiuose kitų valstybių teisės aktuose;
47.9. jei už Tvarkos aprašo 47 punkte išvardytas veikas tiekėjui, kuris yra juridinis asmuo, kita organizacija ar jos padalinys, per pastaruosius 5  metus buvo priimtas ir įsiteisėjęs apkaltinamasis teismo nuosprendis.
48. Tai, kad tiekėjas neturi pašalinimo pagrindo, numatyto Tvarkos aprašo 47 punkte, įrodo teismo sprendimo išrašas arba Informatikos ir ryšių departamento prie Vidaus reikalų ministerijos ar valstybės įmonės Registrų centro Lietuvos Respublikos Vyriausybės nustatyta tvarka išduotas dokumentas, patvirtinantis jungtinius kompetentingų institucijų tvarkomus duomenis, arba atitinkamos užsienio šalies institucijos dokumentas. 

VIII SKYRIUS
SU PIRKIMAIS SUSIJUSIŲ DOKUMENTŲ SAUGOJIMAS

49.  Pasirengimo pirkimams dokumentai, pirkimo dokumentai, pasiūlymai bei jų nagrinėjimo ir vertinimo dokumentai, Komisijos sprendimų priėmimo, derybų ar kiti protokolai, susirašinėjimo su tiekėjais dokumentai, kiti su pirkimu susiję dokumentai saugomi ne trumpiau kaip 5 metus nuo paskutinio projekto mokėjimo gavimo iš Europos Komisijos dienos.

_____________________________

Europos infrastruktūros tinklų priemonės 
transporto ir telekomunikacijų sektorių 
projektams įgyvendinti Lietuvos Respublikoje 
administravimo taisyklių
2 priedas

(Nešališkumo deklaracijos tipinė forma)
___________________________________________________________________________
(neperkančiosios organizacijos pavadinimas)
___________________________________________________________________________
(asmens vardas ir pavardė)

NEŠALIŠKUMO DEKLARACIJA

20__ m._____________ d. Nr. ______
__________________________
(vietovės pavadinimas)
Būdamas ______________________________________________________ , pasižadu:
(pirkime atliekamų pareigų pavadinimas)
1. Objektyviai, dalykiškai, be išankstinio nusistatymo, vadovaudamasis visų tiekėjų lygiateisiškumo, nediskriminavimo, proporcingumo, abipusio pripažinimo ir skaidrumo principais, atlikti man pavestas pareigas (užduotis).
2. Nedelsdamas raštu pranešti neperkančiosios organizacijos (pirkimo vykdytojas) vadovui ar jo įgaliotajam atstovui apie galimą viešųjų ir privačių interesų konfliktą, paaiškėjus bent vienai iš šių aplinkybių:
2.1. pirkimo procedūrose kaip tiekėjas dalyvauja man artimas asmuo arba juridinis asmuo, kuriam vadovauja toks asmuo; 
2.2. aš arba man artimas asmuo:
2.2.1. esu (yra) pirkimo procedūrose dalyvaujančio juridinio asmens valdymo organų narys; 
2.2.2. turiu (-i) pirkimo procedūrose dalyvaujančio juridinio asmens įstatinio kapitalo dalį arba turtinį įnašą jame;
2.2.3. gaunu (-a) iš pirkimo procedūrose dalyvaujančio juridinio asmens bet kokios rūšies pajamų;
2.3. dėl bet kokių kitų aplinkybių negaliu laikytis 1 punkte nustatytų principų.
3. Man išaiškinta, kad:
3.1. man artimi asmenys yra: sutuoktinis, mano ir mano sutuoktinio tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai;
3.2. pirkimo vykdytojui gavus pagrįstos informacijos apie tai, kad galiu būti patekęs į intereso konflikto situaciją ir nenusišalinau nuo sprendimų, susijusių su atitinkamu pirkimu, priėmimo, pirkimo vykdytojo vadovas ar jo įgaliotasis atstovas sustabdo mano dalyvavimą su atitinkamu pirkimu susijusių sprendimų priėmimo procese ar jo stebėjime ir atlieka mano su pirkimu susijusios veiklos patikrinimą. Pirkimo vykdytojas, nustatęs, kad patekau į interesų konflikto situaciją, pašalina mane iš sprendimų, susijusių su atitinkamu pirkimu, priėmimo proceso ar jo stebėjimo.


	
	
	
	
	

	(pirkime atliekamų pareigų
pavadinimas)
	
	(Parašas)
	
	(Vardas ir pavardė)



_____________________________


Pakeitimai:

1.

                    Lietuvos Respublikos susisiekimo ministerija, Įsakymas
                
Nr. 3-393,
2018-08-01,
paskelbta TAR 2018-08-01, i. k. 2018-12715                
Dėl Lietuvos Respublikos susisiekimo ministro 2016 m. spalio 25 d. įsakymo Nr. 3-353(1.5 E) „Dėl Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklių patvirtinimo“ pakeitimo

2.

                    Lietuvos Respublikos susisiekimo ministerija, Įsakymas
                
Nr. 3-564,
2018-11-09,
paskelbta TAR 2018-11-12, i. k. 2018-18193                
Dėl Lietuvos Respublikos susisiekimo ministro 2016 m. spalio 25 d. įsakymo Nr. 3-353(1.5 E) „Dėl Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklių patvirtinimo“ pakeitimo

3.

                    Lietuvos Respublikos susisiekimo ministerija, Įsakymas
                
Nr. 3-537,
2019-12-05,
paskelbta TAR 2019-12-05, i. k. 2019-19629                
Dėl Lietuvos Respublikos susisiekimo ministro 2016 m. spalio 25 d. įsakymo Nr. 3-353(1.5 E) „Dėl Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklių patvirtinimo“ pakeitimo

4.

                    Lietuvos Respublikos susisiekimo ministerija, Įsakymas
                
Nr. 3-324,
2021-06-21,
paskelbta TAR 2021-06-21, i. k. 2021-13987                
Dėl Lietuvos Respublikos susisiekimo ministro 2016 m. spalio 25 d. įsakymo Nr. 3-353(1.5 E) „Dėl Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklių patvirtinimo“ pakeitimo

5.

                    Lietuvos Respublikos susisiekimo ministerija, Įsakymas
                
Nr. 3-283,
2023-06-01,
paskelbta TAR 2023-06-01, i. k. 2023-10846                
Dėl Lietuvos Respublikos susisiekimo ministro 2016 m. spalio 25 d. įsakymo Nr. 3-353(1.5 E) „Dėl Europos infrastruktūros tinklų priemonės transporto ir telekomunikacijų sektorių projektams įgyvendinti Lietuvos Respublikoje administravimo taisyklių patvirtinimo“ pakeitimo


